REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Peto vanredno zasedanje **(neredigovane i neautorizovane)**

Narodne skupštine Republike Srbije

u Trinaestom sazivu

01 Broj 06-2/190-23

5. septembar 2023. godine

B e o g r a d

(Sednica je počela u 10.20 časova. Predsedava Vladimir Orlić, predsednik Narodne skupštine.)

\*

\* \*

PREDSEDNIK: Poštovane dame i gospodo narodni poslanici, otvaram sednicu Petog vanrednog zasedanja Narodne skupštine Republike Srbije u Trinaestom sazivu.

Na osnovu službene evidencije o prisutnosti narodnih poslanika, konstatujem da sednici prisustvuju 139 narodnih poslanika.

Podsećam da je članom 49. Zakona o Narodnoj skupštini predviđeno da kvorum za Narodne Skupštine prilikom svakog odlučivanja postoji ako je na sednici prisutna većina od ukupnog broja svih narodnih poslanika.

Radi utvrđivanja broja narodnih poslanika prisutnih u sali, molim sve da ubace svoje identifikacione kartice u elektronski sistem.

Konstatujem da je primenom elektronskog sistema za glasanje utvrđeno da je u sali prisutno 189 narodnih poslanika, dakle, prisutna je većina od ukupnog broja svih narodnih poslanika i imamo uslove za rad.

Da li neko od predsednika, odnosno ovlašćenih predstavnika poslaničkih grupa, želi da zatraži obaveštenje ili objašnjenje, u skladu sa članom 287. Poslovnika?

Idemo redom, po veličini poslaničkih grupa.

Reč ima Akoš Ujhelji.

Izvolite.

AKOŠ UJHELjI: Hvala lepo.

Poštovani predsedniče, predsedništvo, dame i gospodo narodni poslanici, pre nego što postavim poslaničko pitanje Ministarstvu poljoprivrede, želeo bih da naglasim da poslanička grupa Savez vojvođanskih Mađara od početka ideje podržava digitalizaciju poljoprivrede, jer smatramo da je E-agrar jedna savremena aplikacija koja modernizuje i ubrzava procese upisa podataka i omogućava uštedu vremena kod obrade zahteva, kao i elektronske obrade zahteva, brže odobravanje podsticaja, bržu isplatu, kao i ubrzanje obrade zahteva usled uvezivanja relevantnih registara. Kao što je poznato, na E-agrar se prijavilo oko 350 hiljada gazdinstava, što potvrđuje njegovu opravdanost.

Poslednjih nedelja u javnosti je odjeknula informacija da su prvom proverom šta je prijavljeno na E-agraru, koje je stanje na terenu, utvrđene nepravilnosti. Problema ne bi bilo da se za neobrađene parcele ne podnesu zahtevi za subvencije, međutim, to nije slučaj. Reč je o 245 neobrađenih hektara. Kao što je poznato, subvencije u ovoj godini iznose 18 hiljada dinara po hektaru i dolazimo do računice od 4,4 miliona dinara. Dakle, ovaj novac građana i države otišao je onima koji nisu poljoprivrednici.

Proverama treba da se napravi razlika između poljoprivrednika i onih koji se tako izjašnjavaju i žive na grbači ratara, stočara, zloupotrebljavajući novac koji je njima namenjen. Oni što su ovo napravili nisu pravi poljoprivrednici i njima je to neka usputna delatnost i tu najviše strada opet mali poljoprivrednik.

Prelazni period na E-agrar je bio dosta ambiciozan i puno poljoprivrednika je napravilo grešku prilikom prijave kulture. Da li će oni koji su greškom prijavili drugu kulturu trpeti bilo kakve sankcije ili će moći da sami isprave grešku i do kog datuma će moći da isprave grešku?

Pošto je cena žitarica u odnosu na prošlu godinu mnogo niža, poljoprivrednicima se moraju isplatiti subvencije što pre. Stoga nas zanima kada će se isplatiti neisplaćeni deo davanja po hektaru i da li će se isplatiti subvencija za primarnu biljnu proizvodnju još u ovoj godini?

Moje drugo pitanje se odnosi na E-agrar, ali pošto je vezano za katastar nepokretnosti, pitanje želim postaviti direktoru republičkog Geodetskog zavoda.

Naime, E-agrar vidi samo one katastarske parcele kod kojih je u listi nepokretnosti upisan i JMBG vlasnika, međutim, zbog toga što katastar u ranijem periodu nije bio u obavezi da upiše u JMBG građana, brojeve vlasnika, veliki broj poljoprivrednika ima problem prilikom upisa parcele u E-agrar, jer prvo moraju otići u katastar nepokretnosti i podneti zahtev i plaćati naknadu za promenu podataka, umesto da katastar bez naknade, po službenoj dužnosti, unese JMBG koji ranije nije uneo.

Pojedini katastri čak traže da vlasnici sa svedocima dokažu da su oni stvarni vlasnici zemljišta, što poljoprivrednicima stvara dodatne troškove.

Pored toga, ukoliko se na primer promeni naziv ulice u kojoj poljoprivrednik živi on ponovo treba da ode u Katastar i da plati hiljadu dinara na ime naknade za promenu podataka umesto da Katastar po službenoj dužnosti automatski bez prisustva poljoprivrednika i bez naknade sprovede promene na osnovu gradske ili opštinske odluke.

Moje pitanje je - da li Katastar može po službenoj dužnosti, bez naknade, da odradi promene i upis navedenih podataka? Hvala na pažnji.

PREDSEDNIK: Radomir Lazović ima reč.

RADOMIR LAZOVIĆ: Hvala, predsedavajući, za reč.

Poštovani građani Srbije, nakon tragičnih događaja u Osnovnoj školi "Vladislav Ribnikar" i u okolini Mladenovca Srbija se našla u velikoj društveno-političkoj krizi. Umesto odlučnih koraka i promene koje bi vodile zaustavljanju nasilja u našem društvu, umesto ispunjavanja zahteva protesta "Srbija protiv nasilja", naprednjačka vlast se opredelila da nas ubeđuje da sistem nije zakazao i na taj način je dodatno produbila krizu u kojoj se svi kao društvo nalazimo.

S obzirom da je sada svima jasno da vlast ne želi da ispuni zahteve protesta, a imali su priliku, imali su priliku četiri meseca sada već nakon ovih ubistava da urade nešto pozitivno za ovu državu, zahtevamo hitno raspisivanje vanrednih parlamentarni i beogradskih izbora, kako bi opozicija kao svoj prvi korak nakon smene naprednjačkog režima ispunila sve zahteve građana.

Kako je ovaj segment sednice namenjen pitanjima poslanika, traženjem obaveštenja i objašnjenja, ja pitam predsednika Aleksandra Vučića da se izjasni odmah i hitno - da li će raspisati beogradske i parlamentarne izbore do kraja godine?

Smatramo da su ovi izbori koji bi bili održani, dakle, do kraja ove godine jedini način da kao društvo izađemo iz ove velike krize i zahtevamo hitan odgovor Aleksandra Vučića, ali i gospodina Orlića, s obzirom da je on nadležan za beogradske izbore. S obzirom na ozbiljnost krize u kojoj se Srbija nalazi, organizatori protesta, a i građani, svi smo kao jedan stali iza ovoga, blokiraćemo ovu sednicu Narodne skupštine dok ne dobijemo odgovor o raspisivanju izbora.

Na dnevnom redu ove sednice nalaze se važna pitanja. Jedno od najvažnijih - rebalans budžeta, Zakon o obrazovanju, bezbednost saobraćaja i mnoga druga, ali mi ne možemo da nastavi kao da se ništa nije desilo. Ne možemo da zaboravimo 19 ubijenih. Ne možemo da zaboravimo preko 20 ranjenih i sve ono što se nakon toga dešavalo. Ne možemo da zaboravimo ni činjenicu da školska godina počinje bez ikakvih promena sa strahom i neizvesnošću i za decu i za roditelje i za društvo u celini. Zato ćemo blokirati održavanje sednice Narodne skupštine dok ne dobijemo jasan odgovor o održavanju parlamentarnih i beogradskih izbora do kraja godine.

Ljudi, da budemo vrlo jasni u ovome – mi od parlamenta ne odustajemo! Ovo pripada građanima. Nema povlačenja pred nasilnicima, ali ovu sednicu ćemo blokirati dok ne dobijemo odgovor, a nakon toga se nastavljaju i protesti.

Pozivam građane da se pridruže! Pozivam da se borimo! Pokazali smo i masovnost, pokazali smo i upornost, pokazaćemo da možemo i da pobedimo.

U svakom trenutku vlast može da se opredeli za drugačiji put i da ponudi drugačiji izlazak iz krize, a to je ispunjavanje zahteva protesta. Evo vam sada još jednom molba, zahtev, apel, šta god hoćete. Ispunite zahteve, ajde da okrenemo drugi list od nasilja.

Koliko su zahtevi koje građani iznose opravdani govori i to da su ovo najmasovniji protesti od 5. oktobra, da su ovo najuporniji protesti ikada, da su ovo protesti koje podržavaju svi građani ove države, pa čak i 20% ljudi koji glasaju za SNS podržava ove zahteve.

Naredni protest „Srbija protiv nasilja“, na koji vas pozivam, biće održan 8. septembra u 19 časova ispred Vlade Republike Srbije.

Ja vas, ljudi, molim da okrenemo drugi list, da vratimo stabilnost i bezbednost u našu državu, ali ukoliko ne dobijemo odgovor, dok ne dobijemo odgovor ova sednica se neće održati.

Hvala vam.

PREDSEDNIK: Što se tiče tog vašeg pitanja, odnosno tih pretnji vaših, ako odgovor već niste čuli evo ponoviću vam ga.

Želite izbore?

(Radomir Lazović: Jel postoje ovde neka pravila?)

Želite izbore?

(Radomir Lazović: Pročitaj pravila, vidi šta piše.)

E, onda da znate da sa oduševljenjem, sa oduševljenjem prihvatamo tu vašu želju.

(Radomir Lazović: Vidi šta piše, pozovi se na pravila.)

Najveća poslanička grupa sa oduševljenjem je konstatovala tu vašu želju i pošto ste mene pitali evo da vam ja kažem – obavestićemo o toj vašoj želji i Vladu i predsednika države i dobićete odgovor u najkraćem roku.

Što se tiče tih vaših pretnji da ćete vi sebi da date za pravo da sprečite penzionere da dobiju veće penzije, da vi sprečite majke u Srbiji da dobiju novac za svoju decu, e to je nasilje. To je nasilje i to što vi radite je pretnja jednim odvratnim nasiljem.

Što se tiče izbora, odlično je. Oduševljeni smo i siguran sam da ćete biti veoma zadovoljni odgovorom koji ćete dobiti, ali nemate vi nikakvo pravo, nikakvo pravo nemate da vi nekome oduzimate povećanje penzije ili majkama da oduzimate novac za njihovu decu. E, samo to da vam bude jasno, a vičite i vrištite koliko god hoćete.

Reč ima Milija Miletić.

MILIJA MILETIĆ: Zahvaljujem se.

Uvaženi predsedniče, ja bih postavio nekoliko pitanja, uz dužno poštovanje, normalno.

Prvo bih pozdravio sve naše učenike koji su sada pošli u prvi razred, u drugi razred. Danas je 5. septembar, veliki broj naše dece su pošli u školu. Njima čestitam i želim uspešan rad u školi, da u školi bude sve najbolje. Nadam se i siguran sam da ćemo mi svi se truditi da u narednom periodu obezbedimo, da svakom detetu se obezbede isti uslovi života, isti uslovi rada, normalno i da za svu decu obezbedimo i besplatne udžbenike.

Za mene je veoma bitno da kažem – veliki broj naše dece u svim školama ima problema sa govorom. To važi za onu decu predškolskog uzrasta, to važi za decu prvi, drugi, treći razred, a u velikom broju škola nemamo te stručne radnike, logopede koji sutra mogu raditi sa decom i na taj način pomoći deci da mogu da izgovaraju sve ono što je potrebno. Znam to iz primera kod mene u Svrljigu gde smo imali logopeda, čovek koji je umro pre 12,13 godina, do današnjeg dana mi nemamo logopeda, a što je najgore nema ih na tržištu rada.

Prema tome, voleo bih da nadležno Ministarstvo prosvete obezbedi uslove da se prime ti stručni ljudi koji mogu raditi sa decom od predškolskog uzrasta do osnovnog obrazovanja. To je veoma bitno i za svakog malog i za svaku malu da mogu slobodno da govore, da znaju šta kažu i da se čuje šta treba da se kaže. To je stvarno velika potreba i veliki problem.

Ujedno, zahvalio bih se nadležnom Ministarstvu prosvete koje je obezbedilo uslove da deca u seoskim školama imaju mogućnost da tamo bude nastave, da se tamo ne gase odeljenja jer je to veoma bitno zato što i kada imamo jedno dete u jednom selu to je znak da će selo živeti, da će se razvijati i da ima selo budućnost. Tako se mora i nastaviti.

Moje drugo pitanje konkretno je vezano za poljoprivredu. Malopre je kolega govorio, pre mene, vezano za poljoprivredu, za e-agrar. Ja sam oko e-agrara govorio više puta. Podržao sam taj predlog, ali sam tražio da se e-agrar, da mogućnost najmanje godinu dana, čak i više, da mogućnost ljudima da se upišu u e-agrar.

U krajnjem slučaju, čuli smo unazad dvadesetak dana kako je bilo dosta problema sa nekim poljoprivrednim gazdinstvima, gde su neke parcele, u okviru orto foto snimka vidi se da neke kulture nisu tu, da neke kulture nisu tu i za te ljude se govori da su hteli nešto da urade, ono što nije dobro.

Ja sam i na Odboru za poljoprivredu, sa Rističević Marjanom, govorili smo o tome, donosili zaključke i evo sada inspekcija ide po našim selima, po našim gazdinstvima gde ima do 250, 270 kontrola. Veliki deo tih kontrola se odnosi na ta gazdinstva za koja postoji sumnja i da je u 90% ta sumnja istinita.

Suština svega jeste i siguran sam da najveći broj naših poljoprivrednih gazdinstava koja dolaze iz tih malih sredina nemaju interese, nisu želeli nikog da prevare, već su to slučajne greške zbog toga što su bile velike gužve kada su bili upisivani u e-agrar. Nisu znali koja je koja parcela, gde je šta postavljeno, šta je zasađeno i zbog toga su te greške napravljene.

Pozvao bih nadležno Ministarstvo poljoprivrede, kao i sve nas, pošto inspekcija daje mogućnost da do kraja godine se sve te isprave i da naši poljoprivredni proizvođači koji nisu imali nameru da prevare, da zloupotrebe, da uzmu neka sredstva, što se kod nas kaže da uzmu leba bez motike, tim ljudima da se da mogućnost da to isprave, da nastave da budu aktivna gazdinstva, da ne odu u pasivu. Za one ljude koji su hteli da rade zlonamerno, da zloupotrebe to gazdinstvo, a uopšte ne znaju gde je čija njiva, ni koja je njegova njiva, već su to samo prijavili, tim ljudima normalno treba po zakonu da odgovaraju za to i materijalno i krivično, jer nikoga ne treba da štitimo. Zastupam interes da najveći broj naših malih gazdinstava, tih ljudi koji su obnavljali gazdinstva preko e-agrara nisu imali nameru i nisu to želeli da urade. Tim ljudima trebamo staviti pažnju, poštovanje, jer kao što smo uvek govorili, seljak je hranio i branio naša sela i našu Srbiju. Hvala lepo.

PREDSEDNIK: Hvala vam.

Reč ima Ivan Kostić.

IVAN KOSTIĆ: Srpski pokret Dveri pozdravlja ideju naših kolega iz prozapadne opozicije za raspisivanje izbora.

Hteo bih da podsetim da državotvorna, patriotska opozicija to traži od marta ove godine i zahtevamo od vlasti da hitno raspiše konsultacije i da sazove konsultacije po pitanju toga koji će izbori biti i kada će izbori biti.

Pitanje za predsednika Skupštine Srbije, Vladimira Orlića – kada će predsednik Skupštine ispuniti obećanje dato pre četiri meseca predstavnicima poslaničkih grupa i sazvati hitnu sednicu po pitanju bezbednosti Srba na KiM i francusko-nemačkog ultimatuma pošto se antiustavni pregovori u Briselu nastavljaju 14. septembra, a samim tim i pritisci zemalja Kvinte da se Srbija odrekne KiM?

Kada ćete zakazati sednicu Odbora za KiM pošto je zadnja održana 10. aprila ove godine? Da li je normalno da ovaj odbor ne zaseda već pet meseci?

Pitanje za predsednika Srbije Aleksandra Vučića i Kancelariju za KiM i MUP – kada nameravate da rešite problem dobijanja državljanstva za naše sunarodnike na KiM koji ni posle 24 godine od okupacije KiM nemaju pasoš Republike Srbije? srbi sa KiM imaju samo pasoše koordinacione uprave i sa tim pasošem moraju da vade vize u Prištini i u ambasadama država u koje žele da putuju.

Ako u Prištini ne postoji ambasada te države, onda moraju da putuju u najbližu susednu državu gde postoji ta ambasada. Onda se čeka na odobrenje 15, 20 i mesec dana i to stvara ozbiljne probleme našim ljudima. Za ovo nerešeno pitanje odgovornost snose svi koji su bili na vlasti od 2006. godine do danas. Da li se na ovaj način država Srbija svesno odriče svojih ljudi na Kosovu i Metohiji? Ako nije tako, molimo da se ovaj problem što pre reši.

Pitanje za predsednika Srbije, Vladu Republike Srbije, Ministarstvo kulture i REM. Do kada će građani Srbije trpeti nemoralne sadržaje koje protivno zakonima ove zemlje emituje televizija „Pink“ i kada će se ukinuti nacionalna frekvencija ovoj televiziji, koja 30 godina truje srpski narod, a prvenstveno omladinu i decu? Najnoviji rijaliti na televiziji „Pink“ pod ciničnim nazivom „Elita“ promoviše nemoral, homoseksualizam, vulgarnost i sve ono što nisu kulturne vrednosti ovog naroda i koji krši članove Zakona o javnom informisanju i medijima. Član Zakona 77. jasno definiše da sadržaji medija ne smeju da naškode intelektualnom, emotivnom ili socijalnom razvoju maloletnika.

Posebno trba naglasiti da su i predsednik Vučić i premijerka javno obećali da će ukinuti rijaliti programe posle majskih tragedija. I šta se desilo? Ništa. Izgleda da je Željko Mitrović jači od držanih institucija i da za njega zakoni ove države ne važe.

U danima kada Beogradom, uz dozvolu vlasti, ponovo počinje nedelja srama, koja vređa porodična i tradicionalna osećanja našeg naroda, Željko Mitrović promoviše homoseksualizam i nemoral na očigled celog naroda. Srpski pokret Dveri insistira da država Srbija, ugledajući se na praksu Mađarske i Rusije i mnogih država sveta, pod hitno donese zakon o zabrani promocije homoseksualizma maloletnim licima i time spreči moralni sunovrat celokupne nacije.

Pitanje za predsednicu Vlade Anu Brnabić – da li ste uzeli u razmatranje zahtev Srpskog pokreta Dveri u kome tražimo da Vlada Republike Srbije što pre donese uredbu o zabrani kretanja migranata van prihvatnih centara, pošto su baš juče Mađari vratili 1.400 migranata u Srbiju? Posle najnovijeg incidenta u Pirotu, kada su migranti napali goste jednog kafića i najnovijeg incidenta u Subotici, gde su bačene tri ručne bombe od strane migranta ispred kuće Bakija Ferenca u mesnoj zajednici Hajdukovo, strah, ali i revolt građana je ogroman. Dve bombe su eksplodirale i nanele štetu na banderi i delu ograde.

Pored problema sa migrantima, građani imaju problem i sa kriminalnim grupama koje krijumčare migrante, ali i sa pojedincima iz državnih organa i policije koji uzimaju novac od migranata i propuštaju ih do Makove šume gde se sastaju. Umešani su taksisti koji prevoze migrante, pa sve do jataka koji ih sakrivaju u smeštajne kapacitete koji nisu prijavljeni. Svako u tom kriminalnom lancu vidi neku svoju zaradu. Predlogom uredbe Vlade Republike Srbije mi donosimo predlog zakonskog rešenja čijim bi se usvajanjem stalo na put ovakvim pojavama. Hvala.

PREDSEDNIK: Zahvaljujem.

Za sednicu znate već sve, govorili smo o tome.

Vi ste zahtev za jednu drugu sednicu potpisali, na nagovor Radomira Lazovića. Čuli ste malopre da on kaže da sada ne da da penzioneri dobiju veće penzije, da ne da da majke u Srbiji dobiju novac za svoju decu. Tada su iskoristili i vaš potpis, a i tu sednicu za nešto drugo, a sada, kao što vidite, imaju neke druge prioritete, i po aplauzu čini mi se da nije jedini. Sada ćemo da vidimo ko je još rešio da ne da penzionerima da dobiju veće penzije i da ne da majkama da dobiju novac za svoju decu.

Reč ima Miroslav Aleksić.

MIROSLAV ALEKSIĆ: Zahvaljujem.

Postavljam pitanje premijerki Vlade Republike Srbije Ani Brnabić. Ona je ovde tokom rasprave o tragedijama koje su se dogodile u Republici Srbiji posle, kojih je 19 ljudi i dece izgubilo živote, rekla da je kovertirala ostavku na mesto predsednika Vlade. Ja je sada pitam zašto do sada nije podnela tu kovertiranu ostavku i pozivam je da podnese ostavku na mesto premijera Vlade Republike Srbije zato što se pod njenim upravljanjem Vladom Srbija raspada.

Danas je država Srbija zemlja u kojoj su razorene sve institucije, u kojoj su Ustav i svi zakoni bačeni pod noge, zemlja u kojoj vaša vlast veliča i štiti kriminalce i narko-dilere, a proganja policajce koji se bore protiv njih, zemlja u kojoj republička tužiteljka omalovažava i vređa svoje kolege tužioce i koja štiti kriminal, umesto da štiti građane Srbije, zemlja u kojoj vi smatrate da građani treba da služe vama, vladajućoj eliti, a ne vi građanima koji vas plaćaju, zemlja u kojoj poljoprivrednici danas jedva sastavljaju kraj s krajem, ostavljaju svoja imanja i napuštaju poljoprivrednu proizvodnju. Srbija je zemlja u kojoj državni javni sistemi, poput EPS-a, „Telekoma“ i drugih, služe za čerupanje od strane bratije, kumova i partije pod dirigentskom palicom Aleksandra Vučića.

Srbija je danas zemlja u kojoj vi koji ste danas na vlasti ismevate građane Srbije koji četiri meseca i po kiši i po nevremenu i po suncu traže ono što je najnormalnije, da se eliminiše nasilje iz društva, da budu bezbedna deca i u školi i na ulici, da bude bezbedan svaki građanin države Srbije. Vi kažete – baš nas briga, Željko Mitrović nastavlja sa novim projektom i stvara neku novu elitu i poziva celu Srbiju da plaća i gleda te neke likove koji treba da budu neka nova elita u Srbiji. Ne žele građani Srbije da žive u zemlji u kojoj su ti ljudi elita, u kojoj je Željko Mitrović elita. Želimo da živimo u normalnom uređenom društvu u kojem vi nećete biti vlast, jer ste doveli do najvećeg pada društva, društvenih vrednosti i odgovornosti. Nijedna vlast nije bila neodgovornija nego ova kojom upravlja Aleksandar Vučić, Ana Brnabić zajedno sa njim i svi ostali ministri.

Vreme je da se pogledate u ogledalo i da kažete – da, mi smo ti koji 11 godina upravljamo Srbijom, da, mi smo ti koji smo odgovorni, nije niko drugi. Ne vodi opozicija državu, vi je vodite. I to što danas hoćete da održite sednicu na kojoj ćete ponovo da pljačkate građane Srbije, jer ćete da podignete akcize, pošto nije dovoljno skupo gorivo u Srbiji, treba još da poskupi, još, još zavucite što dublje ruku građanima u džep, a pričate bajke kako ćete bogatim penzionerima da vi date 5,5% povećanja, a već ste im uzeli 10% kroz raznorazna poskupljenja i inflaciju koja je najveća u Srbiji.

Zbog svega toga, i zbog ignorisanja građana Srbije, pozivam Aleksandra Vučića nek pokaže sada da je hrabar, da nije kukavica, tražio je od opozicije mesecima da mu kažemo kada će biti održani beogradski izbori, kada će biti održani parlamentarni izbori. Evo, u decembru. Predsedniče Republike, ti koji odlučuješ o svemu u ovoj zemlji, raspiši u decembru vanredne parlamentarne i vanredne beogradske izbore.

Građani Srbije će nastaviti da se bore, jer nemamo drugu alternativu protiv vlasti koja je sve uzurpirala i privatizovala ovu zemlju. Borićemo se na ulici, protestovaćemo sve dok bude trebalo, jer ovo ne može da prođe kao – desilo se. A mi se obavezujemo građanima Srbije, kao opozicija i kao organizatori protesta, da ćemo sve zahteve koje su građani ispostavili na protestu „Srbija protiv nasilja“, i oko REM-a i nacionalnih frekvencija i RTS-a i štampanih medija, sve do jednog ispuniti, ali zato moramo vas da pobedimo i to će da se dogodi na prvim sledećim izborima.

PREDSEDNIK: Rebalans, za vašu informaciju, da, podrazumeva sredstva za povećanje penzija, da, podrazumeva sredstva za majke, odnosno njihovu decu. Ako hoćete to da sprečite, odlično, kažite to, da čuju ljudi, da posle Radomira Lazovića hoće i Miroslav Aleksić da ne dobiju penzioneri povećanje penzija i da majke ne dobiju novac za svoju decu. Pohvalite se time.

Reč ima Krkobabić Stefan.

STEFAN KRKOBABIĆ: Zahvaljujem, uvaženi predsedniče Orliću, uvažene potpredsednice, uvaženi potpredsedniče.

Poštovani narodni poslanici, mi iz PUPS-a, Partije ujedinjenih penzionera, poljoprivrednika i proletera Srbije, imamo posebnu obavezu da skrenemo pažnju javnosti i narodnim poslanicima i Vladi Republike Srbije na činjenicu da smo upravo u ovom domu usvojili Zakon o socijalnom preduzetništvu.

Napominjem, da navedeni zakon pruža realne mogućnosti za oživljavanje socijalnog preduzetništva kao trećeg sektora privređivanja pored javnog i privatnog i to kao njihovog neophodnog korektivnog faktora što smatram civilizacijskim iskorakom. To je imperativ 21. veka.

Socijalno preduzetništvo koje je namenjeno poslodavcima koji nemaju potrebu, a ne retko ne žele da ih zaposle. To su osobe sa invaliditetom, izbegla i raseljena lica, ratni vojni invalidi, romska populacija i pripadnici drugih marginalizovanih grupa. Svi oni žele da žive od svoje zarade. Zarada da, milostinja ne, oni su u tome potpuno jasni i izričiti.

U skladu sa navedenim želim da postavim pitanje Vladi Republike Srbije i resornom Ministarstvu za rad, zapošljavanje, boračka i socijalna pitanja, a posebno Ministarstvu finansija – šta razmatraju kao mogućnost da merama pozitivne diskriminacije u sferi poreza i doprinosa, što znači, umanjenje PDV-a, ukidanje poreza na dobit, svih finansijskih obaveza i republičkih i lokalnih osim doprinosa za zdravstveno i penzijsko osiguranje dovedu u jednaku startnu poziciju, aktere socijalnog preduzetništva kako bi bili konkurenti i poželjni na tržištu?

Drugo pitanje upućujem Ministarstvu finansija – da li je spremno da razmotri mogućnost da se formira jedan potpuno novi podsticajni fond za razvoj socijalnog preduzetništva, a sredstva tog fonda bila bi bespovratna i služila bi za pokretanje različitih privrednih aktivnosti, od malih i mobilnih reciklažnih centara, samostalnih preduzetničkih radnji, preko socijalnih zadruga do malih preduzeća, biroa i tako dalje? Prema našem mišljenju, sredstva koja bi odgovarala u ovom trenutku i bila bespovratna iznosila bi do 15 hiljada evra, bila bi namenjena za opremanje poslovnog prostora, za nabavku alata i opreme kao i malih proizvodnih linija neophodnih za funkcionisanje navedenih privrednih subjekata socijalnog preduzetništva. Samo na takav način socijalno preduzetništvo može istinski da zaživi.

Mi iz PUPS-a, Partija ujedinjenih penzionera, poljoprivrednika i proletera Srbije spremni smo da aktivno učestvujemo u definisanju, ali i u razradi predloženih mera uz napomenu da smo upravo od 2008. do 2012. godine to praktično i realizovali.

Ističem da su određene projekte socijalnog preduzetništva, uključujući i formiranje Centra za socijalno preduzetništvo realizovani uz punu podršku tada ambasade SAD-a, ali ono što je još najbitnije, uz finansijsku podršku SAD-a. Zahvaljujem.

PREDSEDNIK: Hvala.

Aleksandar Jovanović. Da li je tako?

Pošto ste znam promenili odluku ko postavlja pitanja i da li je to konačno? Nemojte da pravimo problem.

Dobro, reč ima Nebojša Zelenović.

NEBOJŠA ZELENOVIĆ: Poštovani građani, poštovane uvažene kolege, opozicija organizatori protesta „Srbija protiv nasilja“ se dogovorila da izađe sa zajedničkim predlogom, a to je predlog za vanredne parlamentarne i beogradske izbore.

Danas kao po dogovoru, mi ćemo nakon kao što se završi ovo postavljanje pitanja i traženje obaveštenja, ući i u blokadu rada parlamenta i mislim da je pošteno to reći i da je pošteno i objasniti zašto to radimo.

Dakle, četiri meseca protestvujemo. Četiri meseca tražimo da se ispune zahtevi protesta „Srbija protiv nasilja“, 50% svih građana Srbije smatra da su protesti, odnosno zahtevi protesta u najvećoj njegovoj meri opravdani, prvenstveno oni koji se odnose na to da ne treba da bude rijalitija, kako god da se oni zvali, kao i to da ne treba da pišu to što pišu, da pronose mržnju i nasilje tabloidi kao što su „Informer“, „Kurir“ i „Alo“ . Četiri meseca vi ćutite. Četiri meseca vi puštate da prosto vreme prolazi. Mi smatramo pošto vi nećete to da uradite, da će to uraditi oni ljudi koji su spremni da preuzmu odgovornost, da će to zajedno uraditi oni ljudi koji su spremni ponovo da vrate normalnost i civilizovan razgovor u javni prostor i koji su spremni da se izbore sa mržnjom i nasiljem pošto vi to ne želite.

Takođe, mi verujemo da jedan od razloga zašto smo tražili izbore je i taj što nakon četiri meseca neke majke i očevi šalju svoju decu u školu i kažu im vrlo iskreno – čuvaj se, čuvajte se. Zar može to da bude poruka koju će jedan roditelj da pošalje svojoj deci kada treba da krenu u prvi razred? Zaboga idu u školu.

Ako pogledate kako izgleda situacija u zdravstvu, manje-više je isto. Ako nemate telefon ili dobru vezu kod stranačkog funkcionera SNS-a teško da ćete dobiti onu uslugu na koju biste inače imali pravo, teško da ćete se izlečiti. Ko je bio skoro ili boravio po bolnicama može to i da vidi, svaki građanin Srbije je to osetio na svojoj koži.

Poljoprivrednici u nikad goroj situaciji, a ovde se priča o tome kako će i njima tobože nešto lepo da se desi sa ovim rebalansom, šest rebalansa neće da im pomogne. Šest rebalansa neće da pomogne poljoprivrednicima, niste im dali ni onih devet hiljada što ste im obećali kada su blokirali puteve pre nekoliko meseci. Da li sam u pravu? Nema i zaboga sad je ovo što mi radimo loše ili kao što reče neko, mislim da je to predsednik Orlić rekao, nasilje, kaže – ovo je nasilje. Pa, gde ćete ljudi veće nasilje, svaki dan je nasilje oko nas. Ovo je prilika da se sa njim stane. Ovo je prilika da se svi zajedno izborimo. Nudili smo u parlamentu da pričamo, vi ste kupovali vreme, razvodili stvar, na kraju ni onaj anketni odbor koji smo tražili nije mogao da bude ostvaren. Mi smo ti koji smo tražili razgovor, a vi ste ti koji su nudili kontramitinge građanima i evo dokle smo došli nakon četiri meseca, do opšte nesigurnosti građanske, pravne, društvene, do jedne socijalne i društvene krize iz koje, evo mi koji smo se dogovorili verujemo da su izlaz izbori.

Verujemo da će građani Srbije koji gledaju danas ovu Skupštinu to razumeti. Verujemo da će razumeti da se sa nasiljem moramo trajno izboriti. Da ta borba neće biti laka, jer ova vlast počiva na njemu. Ova vlast bez tog nasilja koje promoviše svakog dana ne može da bude vlast, ali udruženi građani na ulici svi zajedno možemo da se izborimo da mediji budu bolji, da informisanje bude kvalitetnije, da svi budemo bezbedniji i da onda počnu da se menjaju stvari.

Takođe, verujem da će građani imati i strpljenja za to što mi sada radimo, jer za samo nekoliko meseci ako se budu odigrali ti vanredni parlamentarni izbori i beogradski koje zajedno sa njima tražimo, očekujem da ću imati dramatične promene u funkcionisanju države, prvenstveno će se uvesti civilizovan život u medije, civilizovano informisanje, ali sam siguran da će biti bolje i poljoprivrednicima. Na primer 300 evra po hektaru, odmah nakon toga, kao i sve druge dobre stvari koje mogu da utiču na naš dobar, kvalitetan život. To je borba u kojoj ćemo mi istrajati. Hvala vam.

PREDSEDNIK: Dobro, samo mogu da vam kažem da se nadam da onda tog nasilja neće biti, da nećete da posegnete za njim, to bi bilo odlično, jer je bila pretnja nasiljem kada je rečeno da će neko da spreči ovde da penzioneri dobiju povećanja i majke da dobiju novac. Ako toga neće biti, ja ću da budem vrlo zadovoljan.

(Radomir Lazović: Nemaš ti pravo da komentarišeš. Nemoj samo ti da se brineš.)

Inače vaša želja za izborima je primljena sa oduševljenjem.

Reč ima Dragana Miljanić.

DRAGANA MILjANIĆ: Poštovani građani Srbije, dame i gospodo narodni poslanici, od Vlade Republike Srbije, tražim da objasni da li je naša država zvanično podržala takozvanu Krimsku platformu, inicijativu koja zagovara vojnu intervenciju protiv Rusije na Krimu, a iza koje stoje vodeće zemlja članica NATO-a. Iako nam je iz Ministarstva spoljnih poslova poručeno da se Beograd nije pridružio ovoj platformi, ostave upitno po kom je osnovu predsednica Vlade, 23. avgusta učestvovala na onlajn zasedanju Samita, koji je organizovan u okviru Krimske platforme.

Složićete se da je u najmanju ruku nejasno kako to ova vlast ne podržava Krimsku platformu, a uzima direktno učešće na sastancima koji se organizuju pod njenim okriljem.

Podsetiću vas da je samo dan pre ovog Samita održan sastanak predsednika Srbije Aleksandra Vučića sa ukrajinskim predsednikom Zelenskim. Na tom sastanku Vučić je prihvatio takozvanu latinsku deklaraciju u kojoj se Rusija direktno optužuje za agresiju i ratne zločine u Ukrajini.

Takođe, neki od najviših zvaničnika ukrajinske Vlade izjavili su nakon tog sastanka da je Srbija donela Odluku o pridruživanju Krimskoj platformi. Tražim od Vlade Republike Srbije da objasni građanima da li je prihvatanje antiruske deklaracije iz Atine i učešćem Ane Brnabić na Samitu u Kijevu, naša država i zvanično podržala zahteve iz Krimske platforme.

Da li je državno rukovodstvo na čelu sa Aleksandrom Vučićem procenilo da je došlo vreme da podrži platformu za reintegraciju Krima, dok reintagracija Kosmeta ne samo da nikada nije spomenuto, već su svi zagovornici obnove suvereniteta Srbije izloženi brutalnim medijskim napadima u kojima su etiketirani, kao zagovornici RATEL samo zbog toga što brane Ustav Republike Srbije?

Ovakvi potezi ozbiljno dovode u pitanje poziciju u vojne neutralnosti naše države i ukazuju nam na to da se klatno spoljna politika zvanično u Beograd na sve više pomera u pravcu NATO politike.

Takođe, moje sledeće pitanje upućujem Ministarstvu finansija i ministru, gospodin Sinišu Malom. Interesuje me zašto se, odnosno sistem elektronskih faktura nije deo poreske uprave, kao i kada će biti povezane baze podataka samostalnih ugostiteljskih radnji kod poreske uprave i sefa, koji nije u poslednjem informacionom sistemu poreske uprave.

Da li uvaženi ministre znate koliko se privrednici muče u evidencijama kod prometa na malo kada naknadno moraju da storniraju fiskalne račune i izdaju e-fakturu na zahtev kupca iz javnog sektora?

Takođe, interesuje me kada će se ukinuti obrazac za pregled obračuna o PDV-a, odnosno PDV i da li ministar zna da su PDV evidencije najsloženije upravo u našoj zemlji u odnosu na države i iz regiona i u EU.

Zašto Srbija ne pristupi izmeni Pravilnika o PDV evidencijama i ne uradi jedinstvenu PDV prijavu, kao što to ima većina zemalja u okruženju? Zahvaljujem.

PREDSEDNIK: Hvala vama.

Reč ima Sandra Rašković Ivić.

SANDA RAŠKOVIĆ IVIĆ: Hvala, gospodine predsedniče.

Ja ću postaviti pitanje predsedniku Srbije, gospodinu Aleksandru Vučiću.

Naime, predsednik Srbije je nedavno izjavio da će povodom maltretiranja srpskog naroda na Kosovu i Metohiji tražiti hitno sazivanje sednice Saveta bezbednosti UN.

Koliko znam on to do danas nije uradio iako je tu izjavu dao pre nekoliko nedelja i ja ga pitam zašto to nije učinio, zašto nije tražio hitno sazivanje sednice Saveta bezbednosti UN onako kako je rekao?

Ako je razlog tome da ove apstinencije od nesazivanja sednice, odnosno njegovog traženja da se to učini to što je Albanija predsedavajuća sada Savetom bezbednosti UN, ja bih samo podsetila ovaj visoki dom i našu javnost da je upravo glas Srbije bio taj koji je Albaniju plasirao u mesto te velike petnaestorice u Savet bezbednosti UN, a da Srbija nije istakla ni svoju kandidaturu za to.

Predsednik Srbije Aleksandar Vučić je čovek koji je 30 godina u politici. On je čovek koji je više od jedne i po decenije na vlasti. On bi kao takav trebalo da zna i da shvata značaj izgovorene reči i da ta izgovorena reč, pogotovo kada dolazi iz usta šefa države obavezuje.

Moje sledeće pitanje ide ka ministru informisanja, gospodinu Mihajlu Jovanoviću i takođe ka predsedniku Srbije, Aleksandru Vučiću.

Naime, na Pinku je počeo novi rijaliti sa jednim, da nije tragično, bilo bi smešno, nazivom „Elita“ i on je, tu učestvuju isti oni učesnici koji su tu bili i ranije, bez obzira što je predsednik Vučić od Željka Mitrovića tražio da on ukine emitovanje rijalitija i ovaj mu je to izrikom obećao.

Ja pitam obojicu i ministra informisanja i predsednika Vučića da li su oni svesni da se Željko Mitrović poigrava i ruga sa autoritetom predsednika države?

To predstavlja ustvari jedno strašno zbunjivanje za sve one ljude koji veruju da je predsednikova reč svetinja.

Postavljam pitanje, da li to oni priznaju da je Željko Mitrović veći katolik od Pape, da li je on u stvari predsednik države i da pogotovo sada, kada se uortačio sa ambasadorom Hilom, može da radi što hoće.

Moje treće pitanje ide ka premijerki, ka gospođi Brnabić i novoj ministarki prosvete, profesorki Slavici Đukić Dejanović.

Naime, kada smo razgovarali na sednici posle tragedije koja se desila u školi „Ribnikar“ i Mladenovcu, tada sam ja u ime moje poslaničke grupe Narodne stranke, iznela jedan predlog o tome da bi svaka škola morala da ima barem po jednog pedagoga, psihologa, ali i defektologa.

Gospodin Milija Miletić je govorio o tome koliko su defektolozi u stvari potrebni u školama. Evo danas je 5. septembar, imalo se vremena, nekoliko meseci, koliko znam, još uvek postoje škole koje nemaju psihologe, a o defektolozima nema ni reči.

Pitam se, s obzirom da je taj predlog usvojen i označen kao dobar, kada će se sa tim početi? Hvala.

PREDSEDNIK: Hvala.

Reč ima Srđan Milivojević.

SRĐAN MILIVOJEVIĆ: Poštovani građani Srbije, vašem strpljenju i opozicionom strpljenju je kraj, neko ovom mafijaškom režimu mora da kaže da je odzvonilo i mi zahtevamo raspisivanje vanrednih parlamentarnih izbora.

Mi nećemo dozvoliti sednicu o rebalansu budžeta, ne zato što smo protiv penzionera, i protiv majki i primanja za decu, već zato što je taj rebalans budžeta poslednja prilika naprednom mafijaškom režimu da do ramena gurne ruku u narodni džep, poveća akcize i dodatno opljačka građane Srbije.

Koliko ste vi oduševljeni vešću da će biti izbora, najbolje govori ova atmosfera među vama, kao na parastosu i najbolje govori broj pregleda na Gugl pretraživaču, nema poslanika preko puta mene koji nije gledao kako je najbrže doći do Specijalnog suda i uzeti status svedoka saradnika.

Dakle, mi idemo u blokadu ove sednice, jer do rebalansa budžeta dolazimo posle rekordne zaplene od 17 tona kokaina, koju je izvršila Međunarodna policija, i mafija je ostala bez svog osnovnog izvora prihoda i zato dižu akcize, i zato diže poreze i zato hoće da se finansira od građana Srbije, i njihovih para. I nema više para za jues open, sada je to za „klopen“, i nema više para za klima uređaje da ih delite besplatno građanima Srbije.

To ste videli od svog gazde i koalicionog partnera Aljbina Kurtija, da kroz narko biznis finansirate stvaranje države, ali dok Kurti, zahvaljujući Vučiću, stvara državu, Srbija se, hvala Vučiću, kroz narko biznis razara.

Dakle, taj Aleksandar Vučić se izvinjava Nemcima zbog reči Bratislava Gašića u Skupštini. Ko će nama da se izvini za „Jovanjicu“, za Kruškik, za Staniku Gligorijević, za Pandu, za „Ribnikar“, za Mladenovac, za Obrenovac, za crne marame, za grobove? Kada će nama da se izvini? Mi čekamo izvinjenje.

Srbija je postala prva po stepenu organizovanog kriminala u svetu. Hvala Vučiću. Prvi smo u Evropi, prvi u svetu. Na mestu broj 1 se nalazimo.

Vas smo, gospodine Orliću, molili da stavite na dnevni red sednicu koja ima za cilj interpelaciju i smenu Siniše Malog. Odbili ste to 10 meseci da uradite i sada ne može da sedi ovde među nama, jer je nedostojan.

Mi hoćemo da se naša deca uče ne iz knjiga žalosti, kako želi SNS, već iz knjiga gde ima mesto Desanka Maksimović, koju ste izbacili iz udžbenika. Nećemo da mafija pije vino od 16.000 evra, a da naša deca nemaju za užinu. Nećemo da se penzionerima pljačkaju penzije.

Penzioneri, mi jesmo za vaše povećanje penzija, ali nismo da se žrtvuju vaša deca i njihova budućnost zarad samovlašća Aleksandra Vučića.

Majke Srbije, ne damo da vam uzmu decu. Dosta je Srbiji jedan „Ribnikar“, a oni prizivaju novi „Ribnikar“. A kako ga prizivaju? Pa tako što su pustili novi rijaliti program, elitu. Šta je to elita? Kakva je to elita? Koliko je vama dovoljno crnih marama da biste bili srećni i zadovoljni? Koliko „Ribnikara“ treba? Vi ste tome aplaudirali. Jel to podržavate, gospodine Orliću? Jel to tama rebalansa? Jeste li zbog toga aplaudirali? Jeste li zbog toga srećni?

Mi ne damo novi „Ribnikar“. Ne damo Srbiju. To je naša zemlja. Ne damo vam da pljačkate ovu zemlju.

Koliko je bilo nesreća posle „Ribnikara“? Bačka Palanka. Da li je bilo gađanje zoljom pre neki dan. Da li je u Futogu pucano u dvorištu škole? Da li je u Smederevu čovek razneo bombom ceo sprat jer nije mogao da iseli stanare, kako kažu.

Iz duboke ekonomske i političke krize, izlaz su smo izbori, vanredni parlamentarni i beogradski izbori. Srbija se nalazi u dubokoj ekonomskoj, političkoj, socijalnoj, moralnoj i društvenoj krizi. Svuda je put za to izbori.

Sutra je suđenje svedocima za „Jovanjicu“, onim inspektorima koje želite da ubijete da bi ih eliminisali. Sutra pozivam Srbiju da se skupi ispred Specijalnog suda.

Građani Srbije, pobedićemo naprednu mafiju. Svi građani Srbije pod zastavu slobode. To je naša zastava. Dajem reč, u našim će rukama lepršati zastave pobede. Pobedićemo naprednu mafiju.

Ovo nije borba za vlast, ovo je borba za slobodu.

Dole tiranin! Živela slobodna Srbija! Ne damo Srbiju!

Građani Srbije, na ulice, sloboda nas zove.

Do pobede, nema nazad i nema straha.

Pokazali smo brojnost, pokazaćemo odlučnost. Zahtevamo izbore.

Pozivam najveću političku kukavicu, Aleksandra Vučića da dođe u parlament, raspiše izbore i raspusti mafiju. Ili Srbija ili mafija.

PREDSEDNIK: To je bilo pet minuta.

Mogli su iz svu viku i dreku penzioneri da čuju da Srđan Milivojević ne da da oni dobiju povećanje penzija, kao i majke sve da čuju da Srđan Milivojević ne da da one dobiju novac za svoju decu.

(Srđan Milivojević: Sram te bilo! Sramoto jedna!)

I nastavlja da viče.

Malo mu je nasilja, hoće još nasilja. Svaka mu čast.

(Srđan Milivojević: Zlikovče!)

Miloratka Bojović ima reč.

Izvolite.

MILORATKA BOJOVIĆ: Poštovani predsedavajući, poštovana Srbijo, poštovane kolege poslanici, ja bih samo želela da podsetim i plenum, svoje kolege i Srbiju da Srpka koalicija NADA, Novi DSS i POKS od prihvatanja sramnog francusko-nemačkog sporazuma traži ne samo parlamentarne i beogradske, već izore na svim nivoima.

Postavljam pitanje Ministarstvu za poljoprivredu, šumarstvo i vodoprivredu. Krajem 2013. godine najavljeno je da će Smederevo dobiti novac za projekat „Udovički plato“ iz kredita UAE za navodnjavanje. Tada je dogovoreno na sastanku sa tadašnjim potpredsednikom Vlade Aleksandrom Vučićem, 18. decembra, da Smederevo dobije sredstva iz kredita. Petsto hektara plodne šumadijske zemlje biće navodnjavano vodom iz Dunava. Vrednost investicije je dva i po miliona evra i sa početkom građevinske sezone, dakle, 2014. godine, očekuje se da krene izgradnja. Lokacijska dozvola je planirano da bude dobijena. Projekat kada bude realizovano trebalo je da oživi smederevski kraj.

Smederevo sa čak 34% učestvuje u ukupnom izvozu srpskih jabuka i nektarina. Sa projektom navodnjavanja „Udovički plato“, po proceni stručnjaka, prinosi će biti uvećani za više od 30 procenata. Projektom su obuhvaćena četiri smederevska sela – Udovice, Seono, Petrijevo i Vodalj. Lokalna samouprava je spremila idejni glavni projekat, za šta je izdvojena pet miliona dinara.

Javno preduzeće „Sbijavode“ u obaveštenju o zaključenom ugovoru od 17. maja 2018. godine, u pregovaračkom postupku, bez objavljivanja poziva za podnošenje ponude za javnu nabavku usluga, objavio je da se predmet javne nabavke i usluge, tehnička dokumentacija za sistem za navodnjavanje „Udovički plato“, druga faza, noveliranja i usklađivanja sa Zakonom o planiranju i izgradnji.

Ugovorena vrednost je 9.300.000 dinara bez PDV-a, datum zaključenja ugovora 16. maj 2018. godine. Rok za izvršenje usluga šest meseci od dana zaključenja ugovora. Sada je 2023. godina, kolege.

Poslednja informacija sa sajta JP „Srbijavode“ od 27. aprila 2023. godine, održan je sastanak sa predstavnicima Fonda za razvoj Abu Dabi, povodom projekta razvoja navodnjavanja poljoprivrede Srbije.

U okviru Fonda pripremljeni su novi projekti koji će predstavljati drugu fazu. Jedan od njih je i „Udovički plato“, faza dva.

Postavljam pitanje šta je sve konkretno urađeno do sada na projetku „Udovički plato“, kada će početi navodnjavanje 500 hektara plodne šumadijske smederevske zemlje i kada će početi navodnjavanje ova četiri sela – Udovice, Saone, Petrijevo i Vodanj, kao i to kako su utrošena dosadašnja sredstava?

Sledeće pitanje postavljam novopostavljenoj ministarki Slavici Đukić Dejanović. Zbog čega je tržište udžbenika izvan državne kontrole, što je neshvatljivo iz više razloga štetno i neprihvatljivo za bilo kakvu uređenu, slobodnu i nezavisnu državu? Način izbora udžbenika uzrokovao je pojavu velike korupcije.

Na slobodnom tržištu izdavači udžbenika nisu ravnopravni, jer je Zavod za udžbenike jedini obavezan da štampa niskotiražna izdanja, raspisuje tender i slično. To je nacionalni zavod za udžbenike dovelo do ruba propasti. Zbog toga je pitanje kvaliteta školskih knjiga do danas ostalo u senci, borbe za profit, čestih sukoba izdavača sa prosvetnim vlascima, ali i tenziju među privatnim i državnim izdavačima.

Ovako više ne ide. Izdavanje udžbenika ne sme više da bude prepušteno stihiji, već to treba da radi država kroz Zavod za udžbenike. Šta će uraditi da zaštite Zavod za izdavanje udžbenika i kada ćete dozvoliti izmenom zakona da taj zavod bude jedini nadležan za izdavanje udžbenika u Srbiji?

Hvala.

PREDSEDNIK: Hvala.

Reč ima Marinika Tepić.

MARINIKA TEPIĆ: Zahvaljujem.

Poštovani građani Srbije, koleginice i kolege narodni poslanici, predsedniče Orliću, zajedno sa kolegama iz opozicije, tražimo, bar dok ne istekne ovaj period za postavljanje poslaničkih pitanja, da se izjasnite o raspisivanju izbora koji su u vašoj nadležnosti. To su beogradski i vanredni izbori i da kažete kada će se oni dogoditi. Naravno, ne zbog toga što je to nekome ćef ili zato što vi pokušavate sada da ispinujete i to uporno ponavljate, samo ne kažete ono što treba, da smo mi ti koji želimo da sprečimo da majke dobiju novac za svoju decu, da smo mi ti koji želimo da sprečimo da penzioneri dobiju povećanje penzija. Ne, vi ste ti koji to sprečavate, jer da ispunite lepo zahteve protesta „Srbija protiv nasilja“ sve bi bilo u redu.

Ja ne vidim u čemu je problem? Ispunite zahteve građana Srbije, a vi pokušavate zapravo da se ponašate kao da se ništa nije dogodilo.

Svim ovim finansijskim pokušajima, zataškavanjem problema, zataškavanjem društvene i političke krize, vi pokušavate četiri meseca kasnije da stvorite sliku da je potpuno sve u redu, a ništa nije u redu. Politička i društvena kriza su veće nego ikada. Nasilje je eksplodiralo nakon 3. i 4. maja. Moje kolege su već govorile o tome.

Želim da pitam i predsednicu Vlade - šta se dogodilo sa nalogom, citiram, nalogom Vlade Ministarstvu pravde i Ministarstvu informisanja i telekomunikacija, od 4. maja, dakle, dan nakon masakra u „Ribnikaru“, da izrade izmene zakona kojima bi se zabranili sadržaji nasilja, promocije nasilja, plasmana nasilja na televizijama, internetu, društvenim mrežama, portalima i koji loše utiču na maloletnike? To je citat odluke Vlade dan kasnije. Rok je dat mesec dana.

Prošlo je četiri meseca. Gde su te izmene zakona za zabranu ovih sadržaja? Ne, nego vaš Željko Mitrović, istovremeno sa početkom nove školske godine, počinje svoj novi rijaliti. Zašto je važno ovo reći? Pošto građani i to ne znaju, to se takođe krije. Vidite, ima nas koji smo videli svedočenje ubice iz Mladenovca koji je ubio devetoro mladih, još toliko ranio u Malom Orašju i Duboni. Znate šta je ubica iz Mladenovca rekao pred sudom i zašto mi toliko insistiramo da se rijaliti moraju ukinuti, a televiziji „Pink“ i „Hepi“ oduzeti nacionalna frekvencija? Zato što ubica iz Mladenovca kaže da su mu se meštani Malog Orašja i Dubone, pred sudom to kaže, podsmevali, zato što se družio sa javnim ličnostima, poput Nikole Đorđevića iz „Zadruge“ na „Pinku“. To kaže pred sudom, ubica iz Mladenovca.

Ponoviću još sto puta ako treba. Da su meštani Malog Orašja i Dubone mu se rugali i podsmevali zato što je vozio dobar auto, dobar motor i družio se i sa drugim, kako kaže, poznatim ličnostima iz rijalitija na „Pinku“, Denis i Car. To piše u izjavi ubice pred sudom. Onda, kako kaže, je osetio je bes, zamislite, bes osetio i uzeo oružje i pobio silne mlade i decu. Nije mogla policija da ga nađe do jutra, da se nije sam predao.

To su posledice vaših omiljenih televizija, fabrika zla, pre bih rekla, televizije „Pink“ i „Hepi“.

Zbog toga, nemojte, predsedniče Narodne skupštine, još uvek, da zamenjujete teze i okrivljujete ovde nas, kao što gledamo obezbeđenje nikada veće ovde od kada smo najavili blokadu sednice, kao da hoćemo da detoniramo Skupštinu.

Nećemo. Mi je branimo od nasilja, od pravnog nasilja koje vi sprovodite u Narodnoj skupštini, od pravnog nasilja svakoga dana, koje vaš predsednik, vaša premijerka, od kada se probude, krše zakone, kao i vi.

Vi ste ovu sednicu zakazali u nedelju u pola jedan, suprotno Poslovniku, zato što znate da rebalans budžeta ide po istoj proceduri kao i budžet. Moralo je najmanje 15 dana da prođe. Dakle, i vi ste pravni nasilnik ovde. Hvala.

PREDSEDNIK: Svake godine za rebalans ista priča, isto pitanje, isto objašnjenje. Znate vi jako dobro da se uvek rebalans radi po hitnom postupku, zato što podrazumeva zaustavljanje plaćanja u državi, zato što je zaključan Trezor do momenta dok se Skupština ne izjasni. Tako je bilo, tako je danas, tako će i biti. To je manje važno. To vi sve dobro znate.

Što se tiče ovog vašeg pitanja za izbore, možda jedini niste čuli. Prihvaćena je vaša želja, vaša inicijativa, predlog kako god hoćete, prihvaćena sa oduševljenjem. Nadam se da se radujete, da ste srećni sada zbog toga. A, da vi ne date da penzioneri dobiju povećanje penzija, da vi ne date da majke dobiju novac za svoju decu, to ste rekli vi sami. Nije to niko izmislio. To ste rekli vi sami onog trenutka kada ste zapretili da nećete da dozvolite da Skupština to izglasa, čak ni da razmatra uopšte. Eto, da čuju građani Srbije i penzioneri i majke šta im mislite, a šta želite.

Narodni poslanik Radovan Arežina ima reč.

RADOVAN AREŽINA: Poštovani predsednike Narodne skupštine, poštovane koleginice i kolege, narodne poslanice i narodni poslanici, poštovani građani Republike Srbije, nisam očekivao baš da ćemo danas da krenemo posle, da kažem, i kratke letnje pauze, sa ovim načinom razgovora u Narodnoj skupštini, ali sve je to vid parlamentarne borbe i odabira svih strana kako će se u političkom životu ponašati i kako će ko koju odgovornost preuzimati u budućnosti.

Ali, pre nego što postavim pitanje, odnosno predlog, želim da čestitam prvacima polazak u školu i svim učenicima i studentima dobru školsku godinu, da budu zdravi i uspešni svojim roditeljima, bakama i dekama.

Pred ovu sednicu Skupštine imamo jednu lepu vest. Naša potpredsednica Narodne skupštine i šefica poslaničke grupe Snežana Paunović postala je baka, bukvalno negde pred samu sednicu. Ja želim da joj to čestitam, a i da naglasim da je postala baka svom unučetu.

Poštovani prijatelji, mislim da smo čuli mnoga pitanja. Trenutno se održava Svetsko prvenstvo u košarci. Naš košarkaš Boriša Simanić je teško povređen. Njemu je odstranjen bubreg. Pa se moje osnovno pitanje, predlog odnosi predsedniku Republike i predsednici Vlade i ministru sporta, da se iznađe način i mogućnost da se Boriša Simanić adekvatno leči o trošku države i da se Boriša Simanić nagradi kao da je nosilac olimpijskog zlata ili svetski šampion.

Ja vas molim, to je i poruka naše javnosti, a čak i Ministarstvu sporta predlažem da i nagrada za požrtvovanje u sportu bude, nosi ime Boriše Simanića. Dati bubreg za Srbiju je veoma ozbiljno. Bubreg za Srbiju i živote su davali mnogi, ali sport kao nešto što je najbolji promoter Srbije u svetu i ovde ćemo poslati poruku svima onima koji se časno i čestito odazivaju reprezentativnom srpskom dresu Republike Srbije i grbu Republike Srbije i pevaju srpsku himnu i na tronu su, mi smo ipak zemlja od sedam miliona stanovnika, a pobeđujemo zemlje sa mnogo više.

Tako da, čestitam i našim odbojkašicama koje su na veličanstven način branile srpsku himnu, srpski dres, branile sve i svojim sportskim rezultatom u finalu donele srebro Srbiji na Evropskom prvenstvu, koje je upravo završeno.

Konkretno, i Ministarstvo inostranih poslova sigurno paralelno sa tim vodi jednu dobru akciju, a to je da se istaknutim sportistima i istaknutim ljudima koji doprinose dobrom imidžu Republike Srbije dodeljuju diplomatski pasoši.

Te vas molim da ovaj moj predlog ne bude samo moj predlog, da bude predlog svakog poslanika i poslanice iz ovog doma, da Boriša Simanić bude adekvatno nagrađen u ime njegove države Srbije, za koju je dao bubreg. Hvala vam.

PREDSEDNIK: Zahvaljujem.

Reč ima Jelena Milivojević.

JELENA MILIVOJEVIĆ: Uvaženi predsedniče gospodine Orliću, poštovane potpredsednice i potpredsednici i koleginice i kolege narodni poslanici, moje današnje pitanje upućeno je Ministarstvu građevinarstva, saobraćaja i infrastrukture, tiče se izgradnje autoputa „Vožd Karađorđe“ i brze saobraćajnice Aranđelovac-Mladenovac. Pre svega, jako je važan za kraj iz koga dolazim i smatram da je to nešto što bi trebalo da bude i prioritet u sledećim budžetskim planiranjima.

Drugo pitanje je - koliko će vremena proći a da neko konačno reaguje na sve blokade puteva koje smo imali u prethodnom periodu, s obzirom da smo bili svedoci toga da su i majke sa decom ostajale u automobilima na Gazeli na preko 40 stepeni, da smo imali situacija koje su zaista bile nezamislive u 21. veku?

Ono što je meni zapalo za oko kao podatak jeste da preko Gazele dnevno prođe 128 hiljada vozila, kao i 1.351 autobus na osam autobuskih linija, koji preveze 200 hiljada putnika. Zamislite koliko je samo ljudi bilo u agoniji upravo zbog onih koji su želeli samo jedno, a to je bilo da Srbija stane?

Na današnjem dnevnom redu imamo rebalans budžeta koji je izuzetno važan za sve građane Republike Srbije, pre svega zato što se on tiče poboljšanja životnog standarda građana i ono što mene izuzetno raduje je što se upravo u ovom rebalansu budžeta pomaže i koji je usmeren isključivo na taj bolji standard građana Srbije.

Moram da najavim povećanje plata od 1. septembra za 5,5% za zaposlene u prosveti, za negovateljice u ustanovama socijalne zaštite, kao i za medicinske sestre i tehničare, što je izuzetno važno, kao i da će penzije biti povećane od 1. oktobra, takođe za 5,5%. Zapravo, one će već od 1. januara dobiti novo povećanje koje će biti znatno veće, od 14,8%, što zaista može da pokaže koliko brinemo o svima koji su zaposleni i u javnom sektoru, ali koliko brinemo i o našim penzionerima.

Kada je reč o povećanju plata u prosveti i zdravstvu i socijalnoj zaštiti, ovo povećanje plata će ukupno obuhvatiti 208.819 zaposlenih i 143.862 zaposlenih u prosveti, 59.128 medicinskih sestara i tehničara u zdravstvenim ustanovama i još 1.165 u drugim ustanovama, da ne nabrajam koje su ustanove u pitanju.

U rebalansu budžeta se nalazi pomoć za majke, odnosno za decu, od 10 hiljada dinara i smatram da upravo ovakav rebalans budžeta ne bi trebao da se koči, jer se on zaista tiče isključivo poboljšanja životnog standarda naših građana, svih građana i sve naše dece.

Rebalansom budžeta će se obezbediti i sredstva za nove kapitalne projekte i investicije. Naša želja svakako jeste da gradimo i obnavljamo našu zemlju jer znamo u kakvoj situaciji smo našu zemlju i zatekli.

Ono što je izuzetno važno jeste da će deo sredstava biti najavljen za dodatne subvencije poljoprivredi, a takođe još važnije je ono što je obećao predsednik Aleksandar Vučić upravo nakon ovog rebalansa, da će se izdvojiti za retke bolesti i lečenje za decu u inostranstvu dodatna sredstva od 3,9 milijardi dinara i da je to jedno obećanje našeg predsednika koje je, između ostalog, jako važno i koje se tiče svih građana, pogotovo onih kojima je trenutno baš u ovom trenutku pomoć najpotrebnija.

Iako bezidejna politika opozicije pokazuje i to da dok se oni bave blokiranjem Gazele, blokiranjem Bubanj Potoka, jer smo izgradili i obilaznicu, svakako samo jednu poruku imam za kraj, jeste da svi zajedno stanu na sve one puteve koje je izgradio Aleksandar Vučić zapravo ne bi mogli da blokiraju Srbiju i Srbija nikada neće stati.

PREDSEDNIK: Hvala i vama.

Saglasno članu 86. stav 2. Poslovnika, obaveštavam vas da je ova sednica sazvana u roku kraćem od roka utvrđenog u članu 86. stav 1. Poslovnika, zbog potrebe da Narodna skupština što pre razmotri predloge akata iz dnevnog reda.

Poštovane dame i gospodo narodni poslanici, uz saziv sednice Petog vanrednog zasedanja, koja je sazvana na zahtev 104 narodna poslanika, saglasno članu 106. stav 3. Ustava, članu 48. stav 3. Zakona o Narodnoj skupštini i članu 249. Poslovnika, dostavljen vam je zahtev za održavanje vanrednog zasedanja Narodne skupštine, sa određenim dnevnim redom, sadržanim u tom zahtevu.

Zahtev ste svi dobili.

Za sednicu Petog vanrednog zasedanja određen je dnevni red, sa svim tačkama, od 1-25.

D n e v n i r e d

1. Predlog zakona o izmenama i dopunama Zakona o budžetu Republike Srbije za 2023. godinu, sa Predlogom odluke o davanju saglasnosti na Odluku o izmenama i dopunama Finansijskog plana Republičkog fonda za penzijsko i invalidsko osiguranje za 2023. godinu, Predlogom odluke o davanju saglasnosti na Odluku o izmenama Finansijskog plana Republičkog fonda za zdravstveno osiguranje za 2023. godinu, Predlogom odluke o davanju saglasnosti na Odluku o izmenama i dopunama Finansijskog plana Fonda za socijalno osiguranje vojnih osiguranika za 2023. godinu i Predlogom odluke o davanju saglasnosti na Odluku o izmenama i dopunama Finansijskog plana Nacionalne službe za zapošljavanje za 2023. godinu, koji je podnela Vlada;

2. Predlog zakona o izmenama i dopunama Zakona o akcizama, koji je podnela Vlada;

3. Predlog da se za ministra privrede u Vladi Republike Srbije izabere Slobodan Cvetković, koji je podnela predsednik Vlada;

4. Predlog zakona o izmenama i dopunama Zakona o penzijskom i invalidskom osiguranju, koji je podnela Vlada;

5. Predlog zakona o upravljanju privrednim društvima koja su u vlasništvu Republike Srbije, koji je podnela Vlada;

6. Predlog zakona o izmenama i dopunama Zakona o bezbednosti saobraćaja na putevima, koji je podnela Vlada;

7. Predlog zakona o izmenama i dopunama Zakona o dualnom obrazovanju, koji je podnela Vlada;

8. Predlog zakona o izmeni Zakona o prosvetnoj inspekciji, koji je podnela Vlada;

9. Predlog zakona o izmenama i dopunama Zakona o Nacionalnom okviru kvalifikacija Republike Srbije, koji je podnela Vlada;

10. Predlog zakona o izmenama i dopunama Zakona o visokom obrazovanju, koji je podnela Vlada;

11. Predlog zakona o učešću civila u međunarodnim misijama i operacijama van granica Republike Srbije, koji je podnela Vlada;

12. Predlog zakona o izmeni i dopuni Zakona o kulturi, koji je podnela Vlada;

13. Predlog zakona o filmskom i ostalom audiovizuelnom nasleđu, koji je podnela Vlada;

14. Predlog zakona o potvrđivanju Sporazuma između Republike Srbije, sa jedne strane i Evropske unije, sa druge strane, o učešću Republike Srbije u Mehanizmu civilne zaštite Unije, koji je podnela Vlada;

15. Predlog zakona o potvrđivanju Sporazuma o zajmu između KfW, Frankfurt na Majni i Republike Srbije koju zastupa Vlada Republike Srbije delujući

preko i putem Ministarstva finansija za Zajam za politike (PBL) - „Reforma sektora energetike i životne sredine u Republici Srbiji“, koji je podnela Vlada;

16. Predlog zakona o potvrđivanju Sporazuma o filmskoj koprodukciji između Vlade Republike Srbije i Vlade Republike Italije, koji je podnela Vlada;

17. Predlog zakona o potvrđivanju Sporazuma o dopuni Sporazuma između Vlade Republike Srbije i Vlade Republike Francuske o socijalnoj sigurnosti, koji je podnela Vlada;

18. Predlog zakona o potvrđivanju Opcionog protokola uz Međunarodni pakt o ekonomskim, socijalnim i kulturnim pravima, koji je podnela Vlada;

19. Predlog zakona o potvrđivanju izmena i dopuna Sporazuma o međunarodnom prevozu lakokvarljivih namirnica i specijalnim sredstvima za njihov prevoz (ATP), koji je podnela Vlada;

20. Predlog zakona o potvrđivanju Sporazuma između Vlade Republike Srbije i Vlade Republike Italije o uzajamnom priznavanju i zameni vozačkih dozvola, koji je podnela Vlada;

21. Predlog zakona o potvrđivanju Sporazuma između Vlade Republike Srbije i Vlade Republike Azerbejdžan o međusobnom ukidanju viza za nosioce običnih pasoša, koji je podnela Vlada;

22. Predlog zakona o potvrđivanju Sporazuma između Vlade Republike Srbije i Vlade Republike Ekvatorijalne Gvineje o ukidanju viza za nosioce diplomatskih i službenih pasoša, koji je podnela Vlada;

23. Predlog zakona o potvrđivanju Sporazuma između Vlade Republike Srbije i Vlade Republike Gabon o ukidanju viza za nosioce diplomatskih i službenih pasoša, koji je podnela Vlada;

24. Predlog zakona o potvrđivanju Protokola iz 1988. na Međunarodnu konvenciju o zaštiti ljudskog života na moru, 1974, koji je podnela Vlada;

25. Predlog zakona o potvrđivanju Memoranduma o razumevanju između Evropske unije, s jedne strane i Republike Srbije, s druge strane, o učešću Republike Srbije u Komponenti za zapošljavanje i socijalne inovacije („EaSI“) Evropskog socijalnog fonda plus (ESF+), koji je podnela Vlada

Narodni poslanik Vladimir Orlić, na osnovu čl. 92. stav 2, 157. stav 1, 170. i 192. stav 3, shodno članu 157. stav 2. Poslovnika, predložio je da se obavi zajednički načelni i jedinstveni pretres o svim tačkama dnevnog reda.

Stavljam na glasanje ovaj predlog.

Molim Narodnu skupštinu da se izjasni.

Ako su se svi izjasnili, možemo da zaključimo glasanje: za - 134, protiv - 16, nije glasalo - 42, od ukupno prisutnih 192 narodnih poslanika.

Konstatujem da je Narodna skupština prihvatila ovaj predlog.

Prelazimo na rad po dnevnom redu.

Otvaram zajednički načelni i jedinstveni pretres o svim tačkama dnevnog reda.

Obaveštavam vas da su sprečeni da sednici prisustvuju narodni poslanici Đorđe Pavićević i Biljana Đorđević.

Saglasno članu 90. stav 1. Poslovnika Narodne skupštine, sednici su pozvani da prisustvuju svi članovi Vlade sa svojim saradnicima.

Pozdravljam sve članove Vlade.

Narodni poslanici, znate jako dobro da niko nema saglasnost da prilazi, tako da budite pristojni. Utvrdili smo već da svi vi zajedno ne date da penzioneri dobiju povećanje penzija i da ne date da majke dobiju novac za svoju decu. Budite pristojni i uljudite toliko da ne ugrožavate fizički nikoga drugog u ovoj sali.

Ako je to ta najavljena blokada kako ste rekli, mogu sada da vide građani Srbije na šta ste mislili, da vide penzioneri da ne da Srđan Milivojević da dobiju povećanje penzija, da vide majke sa decom da ne da Radomir Lazović da dobiju novac za svoju decu, da vide i penzioneri i majke da Miroslav Aleksić ne da ljudi dobiju ono što im pripada. Isto tako ne da da penzioneri dobiju povećanje penzija Borko Stefanović, duva u pištaljku Janko Veselinović i ne da da majke dobiju novac za svoju decu. Svaka vam čast. Da Milivojević ne da ni penzionerima, ni majkama da dobiju ono što im pripada smo već utvrdili, ne mora više da se ističe u tom pogledu.

Ko još? Da li ima još velikih lidera?

Bora Novaković, jel tako? Evo, i on duva u pištaljku, jer ne da da penzioneri dobiju povećanje penzija i ne da čak ni majkama u Srbiji da dobiju novac za svoju decu. Ćuta Jovanović ne da da penzioneri dobiju povećanje penzija i ne da da majke dobiju novac za svoju decu.

Vaše ponašanje je sramno, ali to nije razlog da mi ne da radimo. Mi ćemo da radimo.

Da li predlagač, odnosno predstavnici predlagača, što su članovi Vlade, žele reč?

Reč ima predsednica Vlade.

Izvolite.

ANA BRNABIĆ: Hvala vam mnogo.

Poštovani predsedniče Narodne skupštine Republike Srbije, poštovani narodni poslanici, poštovane građanke i građani Republike Srbije, iskreno se nadam da vi mene možete da čujete zato što je ono što imam da kažem kao predsednica Vlade Republike Srbije danas, kada je praktično osnovna tema dnevnog reda rebalans budžeta, zaista izuzetno važno za sve građane Republike Srbije, ali pre svega i iznad svega za naše penzionere i pre svega i iznad svega za majke sa decom do 16 godina ili samohrane očeve sa decom do 16 godina, izuzetno važno za lečenje dece i odraslih sa retkim bolestima i za lečenje dece i odraslih u inostranstvu, izuzetno važno za poljoprivrednike u Republici Srbiji i takođe važno za sve naše građane zato što ono što mi predlažemo rebalansom budžeta jesu dodatne finansije za kapitalne projekte i kapitalne investicije u Republici Srbiji, što će dovesti do toga da imamo još dodatno veći rast, a veći ekonomski rast za naše građane znači bolji standard i bolji kvalitet života, znači veće plate i veće penzije, znači bolju infrastrukturu, znači put do svakog sela, znači bolnice, rekonstrukcije i renoviranje zdravstvenih stanica u svakoj lokalnoj samoupravi i u svakom selu i znači mnogo drugih stvari koje će obezbediti da naša Srbija, naša Srbija koja nam je na prvom mestu i iznad svega, da nam je ona, da ona nastavlja da raste, da ona nastavlja da se razvija.

To što je naša opozicija učila i uči iz prakse Aljbina Kurtija, koji je prvi ovo radio u parlamentu u Prištini, dovoljno govori o njima.

Sada ću samo kratko, poštovani narodni poslanici, poštovani građani i građanke Republike Srbije, govoriti, pod jedan, o našem predlogu za ministra privrede, a onda još jednom, samo kratko, o Predlogu rebalansa budžeta i šta to donosi Srbiji, našem narodu i svim našim građanima i nakon toga mogu da odgovaram, zajedno sa čitavim svojim timom, na sva pitanja koja imate.

Dakle, što se tiče predloga za ministra privrede, gospodina Slobodana Cvetkovića, ja ću o tom predlogu govoriti malo drugačije. Neću se detaljno baviti njegovom biografijom, već ću reći zašto mi mislimo da je u ovom trenutku to najbolji predlog. Kada kažem u ovom trenutku - zašto mislim u ovom trenutku? Zato što je ovo trenutak kada se mi spremamo za Specijalizovanu međunarodnu izložbu EKSPO 2027. godine, a njegova referenca u prethodnom periodu tokom skoro 10 godina vođenja kao generalnog direktora Novosadskog sajma mu daje dovoljno iskustva i dovoljno znanja da nam u širem timu sa čitavom Vladom Republike Srbije i sa predsednikom Republike Srbije i njegovim Kabinetom uspešno organizuje EKSPO 2027. godine.

Dakle, gospodin Cvetković je u svojoj karijeri obavljao mnoge funkcije, od direktora JP „Sportski centar Beočin“, pomoćnika pokrajinskog sekretara za kulturu i javno informisanje u Vladi AP Vojvodine i pomoćnika direktora zaduženog za međunarodne komercijalne poslove na Institutu za ratarstvo i povrtarstvo „NS seme“.

U dve godine dok je obavljao funkciju pomoćnika direktora…

Drago mi je što vas zanima ko će biti ministar privrede, jednako koliko vas zanima privreda u Republici Srbiji i jednako koliko vas zanima kolike su plate, kolike su penzije, kakve su investicije. Pokazali ste to dok ste bili na vlasti kada ste uništili našu zelju i pokazujete to i dalje.

Jedina kreativan ideja koju imate je da blokirate sve gde se pojavite, od međunarodnih saobraćajnica do Narodne skupštine Republike Srbije, ali razlika među nama i razlika u našem odnosu prema našim građanima, našoj zemlji, našoj deci, našim penzionerima je više nego očigledna.

Dakle, gospodin Cvetković je u dve godine tokom koje je obavljao funkciju pomoćnika direktora zaduženog za međunarodne komercijalne poslove u „NS seme“ učinio dovoljno da ostvareni prihod od izvoza, a za koji je on bio zadužen, predstavlja jedan od najboljih rezultata poslovanja u periodu 2008. do 2023. godine.

Reći ću vam koji su rezultati njegovog desetogodišnjeg vođenja Novosadskog sajma tokom kojih je imao ozbiljne izazove, kao što su na primer pandemija korona virusa. Novosadski sajam se u poslednjih 10 godina razvio u renomiranu kompaniju.

Ja mogu sebe da čujem i ne smetate mi, tako da vam predlažem da slobodno možete da nastavite.

Novosadski sajam se u poslednjih 10 godina razvio u renomiranu kompaniju koja je postala prepoznatljiva i u oblasti sajamske industrije se plasirala među najvažnije kompanije u ovom delu Evrope, sa posebnim naglaskom na Međunarodnom privrednom sajmu koji se danas visoko rangira u kategoriji evropskih sajmova poljoprivrede.

Tokom tih 10 godina, kada je gospodin Slobodan Cvetković bio generalni direktor Novosadskog sajma, najzapaženiji rezultati Sajma su bili sledeći: Novosadski sajam je proširio prostorne kapacitete zbog sve većih potreba izlagača i posetilaca, udvostručen je broj sajamskih dana, Sajam je privukao rekordan broj domaćih i međunarodnih izlagača, što je rezultiralo značajnim porastom posetilaca, uvedeni su takođe novi tematski sajmovi, čime je ponuda sajma postala bogatija, saradnja sa međunarodnim partnerima je intenzivirana, dovodeći do veće prisutnosti stranih izlagača.

Na Novosadskom sajmu su predstavljeni izlagači iz više od 60 zemalja širom sveta, a zemlje partneri Sajma bile su Mađarska, Italija, Češka, Crna Gora, Portugalija, Austrija, Hrvatska, Kraljevina Holandija, BiH, Francuska i Tunis.

Sajam je takođe stekao veću vidljivost kroz modernizovane marketinške kampanje i prvi u regionu organizovao onlajn sajam za vreme Kovid pandemije.

Mi verujemo da je upravo radno iskustvo vođenja jednog od najznačajnih sajamskih prostora u Srbiji i regionu Novosadskog sajma najbolja referenca za gospodina Cvetkovića.

Mi, poštovane građanke i građani Republike Srbije, poštovani narodni poslanici, moramo na najbolji mogući način da iskoristimo jedinstvenu priliku koju nam pruža Specijalizovana svetska izložba EKSPO 2027. godine, za koju smo se izborili ozbiljnim i teškim radom u konkurenciji sa zemljama kao što su SAD, Španija, Tajland i Argentina.

Ceo svet će, poštovani građani Republike Srbije, te 2027. godine biti u Srbiji. Mi očekujemo dolazak učesnika iz više od 97 zemalja sveta, brojnih međunarodnih organizacija, brojnih institucija, brojnih agencija.

Procenjuje se da će izložbu posetiti više od 2,6 miliona ljudi, što će imati pozitivan uticaj na našu privredu, na naš turizam, na prihode od usluga, od saobraćaja preko telekomunikacija, na našu radnu snagu. Konzervativne procene, poštovani građani Republike Srbije su da će nam Ekspo 2027. godine, doneti, dakle, konzervativne, najmanje, 1,1 milijardu evra.

U tom smislu, mnogo posla je pred nama i ja molim narodne poslanike za podršku, kako bi na najbolji mogući način i te 2027. godine predstavili Srbiju, kako bi na najbolji mogući način predstavili našu privredu, i kako bi na najbolji mogući način predstavili sve naše potencijale kojih imamo mnogo i kako bi same 2027. godine, na svetskoj izložbi Ekspo 2027. predstavili Srbiju jaku Srbiju, drugačiju Srbiju, novu Srbiju, preporođenu i vaskrslu Srbiju, posle, u tom trenutku, 15 godina napornog rada, 15 godina od promena u Republici Srbiji, 15 godina od kada Srbija više ne izgleda ovako, nego izgleda ovako.

Hvala vam mnogo, i reći ću vam još jednu stvar, reći ću vam poštovani građani i građanke Republike Srbije, reći ću vam zašto mi ne možemo da odustanemo, reći ću vam zašto mi moramo da se borimo, reći ću vam građani Srbije, narode srpski, zašto mi moramo da nastavimo da radimo, pa i u ovakvim uslovima i u ovakvim okolnostima. Mi moramo da se borimo, zato što ako mi odustanemo, i ako se mi ne borimo, onda ćemo dopustiti da ovakvi ljudi spreče povećanje penzija, koje svi naši penzioneri očekuju od 1. oktobra 2023. godine, dakle, ove godine i od 1. januara 2024. godine. Ako odustanemo, i ako oni uspeju u blokadi Narodne skupštine, nisu oni blokirali Anu Brnabić, i nisu blokirali Sinišu Malog, nisu blokirali Vladu Republike Srbije, nisu blokirali Aleksandra Vučića, nisu blokirali nikoga od nas, oni imaju ideju da spreče pod jedan, da penzioneri dobiju povećanje penzija od 5,5% u oktobru ove godine, zato što je to povećanje penzija predviđeno ovim rebalansom koji je danas pred vama. Ako oni uspeju u blokadi rada Narodne skupštine, što mi nikako ne smemo da dozvolimo, oni će sprečiti, što im je i želja i namera, da majke sa decom do 16. godina starosti, dobiju jednokratnu pomoć do kraja septembra od 10. hiljada dinara, zato što je novac za jednokratnu pomoć za decu, odnosno, majke i samohrane očeve, za decu do 16 godina starosti, predviđen ovim rebalansom budžeta koji je pred vama.

Ako se ova Narodna skupština ne održi, ako mi odustanemo, ako se mi povučemo, ta deca, njihove porodice će ostati bez te jednokratne podrške, i to upravo u trenutku kada smo mi uspeli da povećamo stopu našeg nataliteta, i to jedini u širem regionu. Dakle, ne smemo da odustanemo, šta god da radite, mi nećemo odustati. Šta god da radite nećemo odustati, mi ćemo se i dalje boriti za penzionere i za majke i za decu, i za poljoprivrednike, i za naše zdravstvo i za naše puteve, možete da radite šta god hoćete, mi nećemo odustati. Mi nikada nećemo odustati. Nikada nećemo odustati. Hajde vi glasnije, a mi ćemo jače da se borimo, zato što ako vi pobedite, nema plata, i nema penzija, i nema puteva, i sve će biti onako kao što je bilo dok ste vi bili na vlasti, kada nismo imali nijedan novi klinički centar, i nijednu novu bolnicu, kada su plate bile 300 evra, kada je nezaposlenost bila 26%, mi to nećemo dozvoliti, nikada. Nikada nećemo dozvoliti. Nikada se nećemo povući, borićemo se svaki minut, svaki sat, svaki dan. Borićemo se za bolju Srbiju, za uspešniju Srbiju.

Samo da znate, poštovani poljoprivrednici, ako oni uspeju u svojoj nameri, ako se mi povučemo, nema povećanih subvencija, u rebalansu budžeta je novac za to da se subvencije po hektaru povećaju sa devet na 18.000 dinara. Nećemo odustati, povećaćemo subvencije po hektaru, daćemo za našu poljoprivredu i naše poljoprivrednike, još 35 milijardi dinara dodatnog novca. Nećete nas sprečiti. Hoćete da uništite naše poljoprivrednike, nećemo vam dozvoliti.

Pričate o deci. U ovom rebalansu budžeta je predviđeno dodatnih 3,9 milijardi dinara za dodatne troškove lečenja retkih bolesti i lečenje u inostranstvu. Ako oni uspeju u ovome nema tog novca nemaju četiri milijarde dinara za naše građane da im sačuvamo živote, da pomognemo njihovim porodicama. Zato mi moramo da se borimo. Zato mi šta god vi danas radili, šta god vi sutra radili, šta god da uradite prekosutra, ili za tri dana, mi se nećemo povući. Mo moramo da radimo za ovu zemlju, zato što Srbija ne sme da stane, i nikada ne sme da stane.

Poslednje, u ovom rebalansu budžeta predviđamo dodatnih 23 milijarde dinara za kapitalne investicije. Ako mi odustanemo nema obilaznice oko Kragujevca, ako mi odustanemo nema nastavka Fruškogorskog koridora. Ako mi odustanemo, nema infrastrukture za Ekspo 2027. godine. Nećemo odustati, moramo da se borimo i nikada nas nećete povrediti zato što se vi borite za sebe, a mi se borimo za Srbiju. Živela Srbija.

PREDSEDNIK: Samo da znate da je bruka i sramota ovo što sada radite. Ovo je sramota kakvu ova Skupština nije videla. Da čuju i vide penzioneri Srđana Milivojevića da im ne da da dobiju povećanje penzija, da vide majke u Srbiji kako ne daju da dobiju novac za svoju decu i Miroslav Aleksić i Radomir Lazović i Ćuta Jovanović i Miketić koji urla. Ne da penzionerima povećanje penzija Nebojša Zelenović koji duva u pištaljku, ne da majkama da dobiju novčanu podršku, da dobiju novac za svoju decu Dragana Rakić, koja ponovo duva u pištaljku.

Za svo to vreme Marinika Tepić udara u klupe i uništava imovinu svih građana ove zemlje. Bruka i sramota, ali to je vaše lice i vaša slika svih vas koji to radite. To je vaša bruka i sramota. Mislite Skupštinu Srbije da pretvorite u buvlju pijacu. Svi vi koji duvate u pištaljke, i Milivojević koja je donela neku klepetušu, zvoni ovde, neko zvono donela, ona je da čuju penzioneri, protiv toga da vi dobijete povećanje penzija, ona to hoće da spreči.

I ovi ekolozi neki vajni, samo ne znam koja grupa, prva, druga ili peta. Čuo sam da se danas takođe delite ponovo, da ćete da napuštate poslaničke grupe, ali vam to ne daje za pravo da vi sprečavate majke u ovoj zemlji da dobiju novac za njihovu decu. Treba da vas je sramota, stid i sram da vas bude. Šta ste to gledali, Aljbina Kurtija 2015. godine, kako je pravio haos, pa rešili i vi? Al ste našli uzore, svaka vam čast. Evo, da čuju i vide svi u Srbiji šta radite i kako se ponašate. Da šutira klupu Marinika Tepić, ili čime to već udarate tamo? Uništavate imovinu. I vi Lazoviću, jel ste ponosni što ne date penzionerima da dobiju povećanje penzija? Treba da vas je sramota sve zajedno. Sramota da vas bude sve zajedno.

Jel se tako ponašaju ozbiljni ljudi? Jel se tako ponašaju odrasli ljudi? Jel se tako ponaša neko ko je zreo? Jel se tako ponaša narodni poslanik? Ko ste vi, da vi ne date da Narodna skupština radi ono što je njen posao, da vodi računa o interesu naroda, jer je Skupština narodna, ako niste primetili, i da dobiju majke sa decom novac koji im je država obezbedila, da penzioneri dobiju ponovo povećanje penzija koje im je država obezbedila? Treba da vas je sramota sve zajedno. Siledžije najobičnije. Siledžije i nasilnici najobičniji.

Sad slušajte dobro, da ne bude posle – nismo čuli.

Da li izvestioci nadležnih odbora žele reč? Od sad pa nadalje, ko želi reč, mora da se prijavi u sistem. Kad vidim prijavu za reč, ja onda mogu da dam reč.

Nema izvestilaca odbora.

Slušajte dalje. Da li predsednici, odnosno ovlašćeni predstavnici poslaničkih grupa žele reč?

Ko želi reč kao ovlašćeni predstavnik svoje grupe, treba da je traži sad, nemojte posle da bude… Evo, Lazoviću, hoćete da objasnite penzionerima zašto ne date da dobiju veće penzije? Evo, javite se za reč. Objasnite majkama zašto ne date da dobiju novac za svoju decu. A, nećete. Hrabri ste samo kad treba da urlate, samo kad treba Kurtija da izigravate, a kad treba nešto da se kaže onda ne. Dobro, Lazoviću.

Slušajte dalje. Ako niko od ovlašćenih predstavnika poslaničkih grupa ne želi reč, u redu, onda ćemo da pređemo na listu.

Sad čitam redom kako ste se sami prijavili da govorite po listi.

Ko hoće reč, dužan je da se prijavi u sistem.

Prvi prijavljeni je Jahja Fehratović.

Izvolite.

JAHJA FEHRATOVIĆ: Zahvaljujem, uvaženi predsedavajući.

Atmosfera u kojoj se odigrava ovo zasedanje Narodne skupštine ne priliči nikome i ovo je zaista jedna situacija u kojoj nije moguće normalno govoriti. Ja bih zamolio narodne poslanike da se smire, da nama koji želimo da govorimo, koji smo odgovorni predstavnici svoga naroda daju mogućnost da se iskažemo u današnjem govoru i da damo svoj sud o predloženim zakonima. Ovo nije ni malo dobro. Evo, ja ću biti malo i otvoren.

Kao roditelj deteta koje je obolelo od teške bolesti, meni je jako stalo da se usvoje ovi predlozi zakona. Zašto? Zato što sam i sam prolazio, prolazim, a još bolje znam kroz šta prolaze roditelji dece koja su obolela od leukemije, od raka, od svih drugih teških bolesti i znam šta znači bilo kakva podrška države u tom smislu.

Zato mislim da je ovo krajnje neodgovorno, krajnje nije dobro i da ovo može dovesti do toga da neko od te dece, a verujte, ima ih jako, jako mnogo u našim klinikama, ne bude moglo da se leči i da ovi koji danas protestuju mogu imati na savesti možda živote mladih ljudi, dece ove države kojima je potrebna svaka vrsta pomoći kako bi se izborili sa onim što je najteže za njih.

Ovo je još jedan apel kolegama iz opozicije da se urazume, ako ni zbog čega drugog, ono zbog te dece kojima je potrebna pomoć ove države i koja ne mogu da se izbore sa onim što znači život. Možda se oni nisu susretali sa ovakvim situacijama, možda nisu gledali oči u oči kako umire njihovo dete, možda nisu bili u toj situaciji da im se kaže – ako ne obezbedite dovoljno trombocita, ako ne obezbedite dovoljno krvnih jedinica, vaše dete neće živeti još tri dana. Onaj koji to preživljava, koji to preživi, zna o čemu govorim i verujem da većina građana ove države nije za to da nam umiru deca.

S tim u vezi, molio bih zaista narodne poslanike da budu bar malo dostojanstveni da nama koji smo roditelji dece koja su obolela od leukemije, koja su obolela od raka, kako da im država omogući da na najbolji mogući način se izleče. Zato bih zaista voleo da još jednom o tome razmisle šta rade, jer ovo nije način, ovo nije situacija, kako bismo mi mogli da se izborimo za svoju decu.

Što se tiče ostalih zakona, evo danas i ovih dana mi pokušavamo da ispravimo neke stvari koje su desetinama godina bile nepravda prema onima koji su svršenici verskih škola. Dakle, ja bih zahvalio na tome što su ovim prosvetnim zakonima konačno prepoznati i ovi svršenici verskih škola, odnosno medresa, odnosno bogoslovija i da je to put kako se vodi računa o svim građanima Republike Srbije, pa i put na koji ćemo, verujem, uspeti da izvedemo da upravo u toj i takvoj situaciji i oni koji predstavljaju duhovnost, a koja nam, čini mi se, mnogo više treba u celom društvu, pa i ovde u parlamentu, imaju svoja elementarna prava.

Što se tiče svega ostaloga, smatram da mi treba na svaki mogući način protiv izvesnih (ne čuje se), da budemo na toj poziciji da se borimo za njihova prava. Ovo kolegama iz opozicije nije nimalo dobro, ne vodi ničemu, imamo stvari o kojima treba razgovarati, ali ne na ovaj način.

PREDSEDNIK: Hvala, gospodine Fehratoviću.

Izvinite zbog ovih ljudi koji su vam smetali da govorite, gospodine Fehratoviću.

Dakle, zbog Dragane Rakić, zbog Nebojše Zelenovića, zbog Miketića, Milivojevića i svih ostalih koji su došli tu dok ste vi govorili o lečenju dece, dok ste vi govorili o bolesnoj deci, došli tu da vam dobacuju, da vam sviraju iz pištaljke na uvo i da puštaju muziku, i muziku da puštaju dok se ovde govori o lečenju bolesne dece, da vas bude još jednom stid i sram, sve vas, sve vas zajedno koji se ponašate na ovaj način. Sada ste otišli da puštate muziku, da smetate dok govori narodni poslanik o lečenju bolesne dece.

Ima li nešto na ovom svetu da poštujete? El vam ništa sveto nije? I, da duvate tu u pištaljke, kao nesazreli, cirkus da pravite i da ne date da povećamo ponovo penzije penzionerima, to vam smeta strašno? Ne možete da podnesete pomisao da će majke i u ovoj zemlji da dobiju novac za svoju decu. Čemu se smeju i Dragana Rakić i Miroslav Aleksić i Radovan Lazović, koji ne da ni penzionerima povećanje penzija, ni majkama novac za njihovu decu, a sada ne date ni da se leče deca? Sada vam i to smeta i to biste da sprečite?

Bruko jedna ljudska, bruko i sramoto. I, Marinika Tepić koja i dalje udara tamo, pokušava da razvali klupu i Dragana Rakić koja i dalje duva u pištaljke i Milivojević. Šta to imate klepetušu neku ste poneli? Svaka vam čast, sigurno su ponosni na vas svi koji vas poznaju kada vas vide tako. Sigurno su ponosni na vas, da ne date povećanje penzija penzionerima, ko ste vi? Da vi nekome ne dozvoljavate da primi novac, a ima pravo da svaka majka koja ima pravo da dobije novac za svoje dete, vi to da sprečite? Ko ste vi i s kojim pravom? Sad ne date čak ni da govori narodni poslanik o lečenju dece, ne date da raspravljamo rebalans koji omogućava još više novca, značajno više novca upravo u te svrhe?

A šta imate protiv lečenja dece? Treba da vas je sramota, još jednom i još jedno. Jel vam aplaudira Kurti, Lazoviću? Jel oduševljen Kurti vašim ponašanjem Lazoviću? Vrlo sam zadovoljan što ste kod njega uspeli da dobijate aplauz i divljenje, pokazali ste ko vam je idol. Kurti vam je idol. Da vas je stid i sram zbog svih penzionera i svih ljudi koji rade i svake majke u ovoj zemlji, stid i sram.

Za reč se javila predsednica Vlade. Izvolite.

ANA BRNABIĆ: Hvala vam mnogo.

Uspeli su poslanici opozicije da iskopaju novo dno, uspeli su da iskopaju novo dno dok je govorio narodni poslanik, roditelj deteta sa retkom bolešću o lečenju izazovima i važnosti budžeta za lečenje dece sa retkim bolestima, dok je čovek izgovarao da treba da uložimo još više da se leče deca sa leukemijom, vi ste imali poslanike opozicije koji zvižde, pište, smeju se, igraju i puštaju muziku.

Još jednom hoću da kažem, kao odgovorna Vlada, mi smo predložili, a direktno na inicijativu predsednika Republike Srbije Aleksandra Vučića, dodatnih 3,9 milijarde dinara za lečenje dece i odraslih u zemlji i u inostranstvu. Kada su ovi koji se ne obaziru na to što neko pominje decu sa leukemijom, što ih baš briga, kada su oni bili na vlasti, budžet za lečenje dece sa retkim bolestima, budžet za lečenje naših građana u inostranstvu bio je nula dinara, nije ni postojao Republički fond za lečenje, oformljen je poštovani građani Republike Srbije tek 2014. godine kada je predsednik Vlade bio Aleksandar Vučić. Od tada ga svake godine povećavamo, ali da ne možete da učinite minimum poštovanja kada govori drugi narodni poslanik i to kada govori o ličnom iskustvu i kada govore o lečenju dece, govori zaista sve o vama.

A ja pitam građane Republike Srbije, čitav naš narod, recite mi, poštovani građani, da li je ovo normalna Srbija? Recite mi, poštovani građani, da li je ovo tolerantna Srbija? Recite mi, poštovani građani Republike Srbije, da li je ovo nenasilna Srbija? Recite mi, poštovani građani Republike Srbije, da li je ovo borba protiv nasilja? To je to što imate da ponudite. To je to što imate da ponudite na protestu protiv nasilja? To je ono što obećavate kao vaš predizborni program za Srbiju da će ovako izgledati? Da oni koji se ne slažu sa vama ili koji se usude, drznu da imaju drugačije mišljenje od vas, da ne smeju ni da govore, a ne da žive? Da li je to ta vaša Srbija koju obećavate? Da vas baš briga za lečenje dece? To je ta Srbija.

Još jednom vam kažem, nikada nećemo odustati, zato što je sada očiglednije nego ikada pre kakva je razlika među nama i za šta se mi borimo i da ukoliko mi odustanemo, ukoliko se mi povučemo, neće 1. oktobra biti povećanja penzija. Ako pitate opoziciju danas, neće ga biti. Ako pitate nas, biće ga i te kako i 1. oktobra i 1. januara 2024. godine još dodatno. Ako pitate nas, biće još para za lečenje dece, biće još para za prosvetu da bi bili najkonkurentniji zato što su najpametniji, najtalentovaniji u Evropi. Zato što mi verujemo u njih i u njihove roditelje i njihove porodice. Ako pitate nas biće još para za natalitet. Vi ne date, mi ćemo izgurati. Hvala vam mnogo.

JAHJA FEHRATOVIĆ: Poštovana premijerko, hvala vam u ime roditelja koji se bore sa ovakvim izazovima. Hvala vam u ime naše dece koja se bore za život, koja veruju da će se izboriti i da će ovoj državi podariti ono najbolje.

Ja sam video jako puno boraca među tom decom, koja su danas uspešni ljudi. Nemojte molim vas, govorim o bolesnoj deci, to zaista nema smisla. Hvala vam u svakom smislu, jer ja kao roditelj znam kroz šta prolaze ta deca, kroz šta smo prolazio lično i kroz šta su prolazili ostali roditelji. Ovo daje snagu roditeljima i naravno, medicinskom osoblju da se još čvršće, još bore za tu decu i da ta deca posebno u ovoj stavci, u inostranstvu, jer kod leukemije, jako je važno da imamo i tu konekciju da mogu da se nadaju životu i da su na neki način sigurni da im ova država daje tu mogućnost kao njenim građanima da se izbore sa onim što je najteže, a svesni smo u svakom smislu da je to na kraju sve u božijim rukama.

Naše je da uradimo što je do nas, a onda hajde da se oslonimo na Boga i zato čvrsto verujem da ćemo na taj način uspeti da se izborimo sa svim ovim izazovima i da onako kako se budemo odnosili prema toj deci, posebno deci oboleloj od leukemije, možemo se nadati budućnosti za celo naše društvo. Hvala vam.

PREDSEDNIK: Ovo što vi sada radite, Boro Novakoviću i vi Ćuto Jovanoviću, to je fizičko nasilje. Šta to radite? Sa kojim pravom fizički gurate skupštinsko obezbeđenje? Siledžije jedne najobičnije. Nemate pravo nikoga da pipnete. Nikoga nemate pravo da pipnete, a vas niko ne dira. Niko nikoga nije pipnuo od poslanika, nemojte da gurate ljude. Sram da vas bude. Nasilnici jedni, siledžije najobičnije. Da li ste sa tim nasiljem došli ovde, pred građane Srbije, sa tim nasiljem.

Ko ste vi da gurate ili tučete bilo koga? Da prekinete sa tim.

Zelenoviću, ne gurajte druge narodne poslanike. To što vi radite je nasilje. Niko nema dozvolu da prilazi. Svi mogu samo da sednu na mesta koja im pripadaju, na mesta koja im pripadaju.

Sledeći je Milovan Jakovljević.

Da li želi da govori? Ako želi da govori neka se prijavi.

Ne želi.

Stid i sram da vas bude. Stid i sram da vas bude.

Malo je Nebojši Zelenoviću što ne da da dobiju penzioneri povećanje penzija. Malo je Bori Novakoviću što ne da da majke dobiju novac za svoju decu, nego sada još hoće druge ljude da guraju i tuku.

Kako vas nije sramota. Jeste li vi zaboravili šta se desilo u ovoj zemlji? Kakvo je to ponašanje? Jel vas briga? Jel vas briga, uopšte što to drugi ljudi gledaju?

Rekao sam i Ćuti Jovanoviću i Zelenoviću i Novakoviću, ne smete da pipnete nikoga. Vas ne dira niko. Vas ne dodiruje niko. Ne smete da dirate druge ljude. Ne smete fizički da ugrožavate nikoga, jer je to nasilje. To što vi sada radite je odvratno nasilje, odvratno nasilje. I treba da vas je sramota.

Da li želi Žombor Ujvari da govori?

Da li želi reč Ivana Parlić?

Ne želi Ivana Parlić.

Da li želi reč Aleksandar Olenik?

Ne želi ni Aleksandar Olenik.

Da li želi reč Tamara Milenković Kerković? Ne.

Da li želi reč Zaim Redžepović?

Izvolite.

ZAIM REDžEPOVIĆ: Poštovani građani Republike Srbije, poštovane kolege, pre nego što još malo pokažete šta mislite jedni o drugima, a to tek znači šta mislite o trećima i šta mislite o manjima, želim da vam kažem da bismo mogli da pričamo o mnogim dobrim stvarima, ali nažalost dok vi imate te pištaljke, dok ste došli sa takvom namerom teško da ova Skupština može da liči na nešto ozbiljno.

Žao mi je što mislite da se na takav način razgovara. Žao mi je što ste mog kolegu prekidali kada je govorio o bolesnom detetu. Meni lično ne smeta i možete da pištite koliko god hoćete i možete sa koje god strane hoćete, ja ovde govorim u ime Bošnjaka i u ime onih ljudi koji se ne plaše ni vaših piskova.

Gospodo narodni poslanici, ako vas sprečavaju, rešite to civilizovano, rešite to na način kako treba.

Evo neka građani Sandžaka vide pre svega, u kakvim uslovima mi radimo ovde. Neka vide gde mi treba da se borimo za puteve, aerodrom, železnicu, dobre bolnice. Kao što vidite uslovi za rad ne postoje, iako to uzurpira jedna manjina.

Pre nego što nastavim sa govorom, još jednom želim da vam kažem da možete da pištite koliko god hoćete, ali u Sandžaku će morati da se radi. Ovo što vi danas radite, je zapravo, model šta ćete vi raditi sutra, ako budete vlast, iako neki od vas poštujem, danas mi je jasno šta su vaši planovi.

Evo kao pripadnik Bošnjaka dobio sam čast da ispred mene ovo što se zove opozicije igra da glume nekakvu silu i pokušavaju da kažu da u Srbiji ne sme da govori niko, osim oni i naročito onda kada imaju pištaljke. Voleo bih da kažete šta imate, a mene svakako niti možete da sprečite, niti ja želim da budem isprovociran ovde.

Voleo bih da ste došli svi iz opozicije, svakako ima mesta, pa da onda svi zajedno zapištite, jer da sam na vašem mestu ja bih verovatno isto.

Jeste li zadovoljni ili treba još nešto, da stanete malo bolje da vas snime još bolje?

Poštovani predsedniče, imam jednu molbu za vas, barem za toliko se znamo, nabavite ovim ljudima pištaljke još i pustite ih da pište još malo, što se nas građana Republike Srbije i Sandžaka tiče, jasno nam je šta bi bilo kada bi bilo, izbori su svakako blizu, pa ćemo mi odgovoriti svim ovim silama i pištaljkama, i verujem da svi zajedno možete negde od dvesta do trista glasova da osvojite od Priboja do Novog Pazara?

PREDSEDNIK: Hvala gospodine Redžepoviću. Izgleda da im je ovo sa pištaljkama bilo najpametnije što su mogli da smisle i urade danas, u tome je stvar, jer ništa pametnije nemaju da kažu od pištanja.

To je vrhunac njihove politike, političke misije ovih velikih lidera.

Bravo Milivojeviću, videli su vas danas i kakvi su divljaci i vi lično i ovi oko vas. Svi penzioneri u Srbiji, svi penzioneri kojima vi ne date da dobiju veće penzije, a ko ste vi da ne date penzionerima da dobiju veće penzije?

Ksenija Marković, koja udara u klupe, hoćete i vi da uništavate imovinu građana Srbije? Hoćete da lomite tu, po ugledu na Mariniku Tepić, jel tako, jel udarate lepo, jel lomite, jel ste zadovoljni?

Sigurno su sve majke koje gledaju ovaj prenos sada došle do jasnog zaključka da ne samo da ne date da dobiju novac za svoju decu, nego još uništavate njihovu imovinu i treba da vas je sramota.

Šta mislite, gde ste vi, hoćete da pretvorite Skupštinu u šatru, jadno i bedno, ali to vam je očigledno bilo najbolje što ste mogli da uradite danas, najbolje, najpametnije.

Da vas je stid i sramota pred narodom koji vas gleda.

Reč ima Marina Lipovac Tanasković. Ne želi.

Borko Puškić, da li želi reč? Ne želi.

Vladeta Janković, da li želi reč? Nećete, dobro.

Radmila Vasić? Ne prijavljujete se.

Vladimir Gajić? Izašao.

Nisam čuo, tu je, ali viče, ne može da govori, mora da zviždi, da vas vide i penzioneri i sve žene u Srbiji i da vas bude sramota.

Ivan Kostić, da li želi reč? Ne želi.

Da li želi reč Stefan Jovanović? Neće ni on.

Odlično.

Boško Obradović? Nije tu.

Sanda Rašković Ivić? Da li želite da govorite? Ne.

Branislav Tomašević, da li želi da govori? Ne znam samo što ste se prijavili za reč, ako nećete da govorite. Ako ste već znali jutros kada ste dolazili ovamo da ćete ovako sramno da se ponašate, ako ste znali da ćete da se ponašate kao huligani najobičniji, kao nasilnici, što ste se onda prijavljivali za reč, da još dodatno maltretirate skupštinsku službu, da moraju da unesu vaša cenjena imena i prezimena?

Treba da vas je sramota. Sve zajedno da vas bude sramota zbog ovog i ovakvog ponašanja i zbog svega što radite u Narodnoj skupštini i u šta hoćete da je pretvorite i zbog toga što ste vi sebi dali za pravo da uskraćujete i penzionerima povećanje penzija i zaposlenima povećanje plata i majkama da dobiju novac za decu, da ovde napadate narodnog poslanika dok govori o lečenju dece.

O lečenju dece dok čovek govori da idete kod njega gore da vrištite na njega, da duvate u pištaljku, da klepetušu…

Manojlović, da li ste tu? Da li klepećete i dalje dok ovi ostali, Tepić i ostali, šutiraju klupe? Puštate muziku, nije vas sramota, dok poslanik govori o lečenju deteta. Bednici jedni.

Siniša Kovačević?

Neće.

Evo prelazimo onda na deo bez oznake.

Da li želi da govori Bojana Bukumirović? Ne.

Da li želi da govori Strahinja Erac? Ne.

Da li želi reč Dragana Miljanić?

Sledeći prijavljeni je Marko Ristić? Ne.

Sledeći je Zoran Zečević? Neće.

Dragan Nikolić?

Nikola Dragićević?

Reč ima Nikola Dragićević.

Izvolite.

NIKOLA DRAGIĆEVIĆ: Samo želim da ostane zabeleženo da ovo što radite, predsedavajući, je jedna velika sramota.

Hvala.

PREDSEDNIK: I ja im to govorim, gospodine Dragićeviću, sve vreme, da je velika sramota ovo šta rade, ali to je, pre svega, njihova bruka i njihova sramota da se na ovaj način ponašaju, da oni ne daju ni povećanje penzija penzionerima.

Umislili su da su božanstvo neka, da oni ne daju da majke i njihova deca dobiju sredstva koja im je država obezbedila. Pomislili su da su bogovi neki izgleda. Osilili se. Hoće opet, kao u njihovo vreme, da budu gospodari života i smrti, pa poljoprivrednicima da ne daju ono što je sa državom dogovoreno i što im je obezbeđeno.

Vi da branite poljoprivrednicima da dobiju ono što im sleduje i što im je država obezbedila? Vi da branite da obezbedimo još značajno više novca da nam se deca leče? Pa, ko ste vi? Šta umišljate vi?

Malo vam je sve to, ovaj Ćuta vaš uzeo tu da druge ljude gura i napada.

Jadno i bedno, to sam im i ja rekao, gospodine Dragićeviću. Da znate da je vaša primedba bila na mestu.

Najjadnije i najbednije što su mogli od sebe su danas pokazali, ali to im je izgleda ujedno i najpametnija.

Sada želim da čestitam našoj reprezentaciji na fenomenalnoj pobedi, na pobedi za ponos svih nas u Srbiji, za trijumf nad Litvanijom.

Svaka vam čast i veliko vam hvala u ime svih nas, u ime cele Srbije.

Ovaj aplauz i ove čestitke idu vama, jer to je pravo lice Srbije. To je Srbija kakva je danas.

Vi što vas ničega nije sramota, a kome to vičete lopovi? Da li našoj reprezentaciji vičete da su lopovi?

Da li košarkašima našim, kojima cela Srbija čestita, vi bednici vičete da su lopovi? Kako vas nije sramota današnjeg ponašanja?

Malo vam je što ste dali sebi za pravo da vi branite penzionerima da dobiju penzije, da vi branite majkama da dobiju novac za svoju decu, da vi branite i sprečavate poljoprivrednike da dobiju ono što im je država obezbedila, nego ste sada uzeli, vi kivni zbog toga što Skupština čestita našoj reprezentaciji pobedu, da vičete reprezentativcima da su lopovi? Da li ste vi pri sebi?

Da li to stavljate prst na čelo svoje da proverite da li je unutra sve uredu? Stavite, stavite i treba da stavite.

Proverite dobro, jer je krupna dilema šta se tamo dešava.

Sram da vas bude.

Pokazali su naši reprezentativci pravo lice Srbije, one kakvu danas imamo. To je Srbija koja pobeđuje, a vi sa tim licem nemate ništa.

Sa tom vašom mržnjom, bahatošću i tim nasiljem vašem, Milošević, da udarate tu i da uništavate i da lomite, to je nasilje najobičnije.

Voleo bih ceo Niš da vas vidi kako udarate tu, kao da nešto sa vama nije u redu, kako udarate i razbijate. Kako vas nije sramota?

Pošto na listama poslaničkih grupa više nema prijavljenih, pre zaključivanja zajedničkog načelnog i jedinstvenog pretresa, pitam da li žele reč predsednici, odnosno predstavnici poslaničkih grupa ili još neko ko nije iskoristio svoje pravo iz člana 96. Poslovnika?

Pošto se niko ne javlja za reč, saglasno članu 98. stav 4. Poslovnika, zaključujem zajednički načelni i jedinstveni pretres o predlozima akata iz tačaka od 1. do 25. dnevnog reda.

Slušajte sada pažljivo dalje, da ne bude posle opet da niste čuli, a niste čuli zato što vi vrištite, a niste čuli zato što vi duvate u te pištaljke, vi udarate i rukama i nogama u klupe.

Bravo za Mariniku Tepić koja se u tome posebno ističe danas i Milošević iz Niša, koja se trudi da ne zaostane, da pokaže da ona može nasilje da pokaže jednako koliko njena šefica grupe. Svaka vam čast! Da ne bude posle da zbog toga niste čuli.

Podsećam na odredbu člana 157. stav 4. Poslovnika Narodne skupštine, kojim je utvrđeno da se pretres Predloga zakona o izmenama i dopunama Zakona o budžetu Republike Srbije vodi tako što se po završenom načelnom pretresu odmah prelazi na pretres u pojedinostima.

Pre nego što krenemo sa ovom raspravom u pojedinostima, kako Poslovnik i zakon nalažu, takođe da ne bude da niste čuli, određujem sredu, 6. septembar, sa početkom u 11.30 časova kao Dan za glasanje o 3. tački dnevnog reda, što je izbor ministra privrede.

Sada, pretres u pojedinostima na 1. tačku dnevnog reda.

Primili ste amandmane koje su podneli poslanici Gajić, Šulkić, Bojović, Sandić, Aleksić, Radovanović, Novaković, Stanković, Rističević, Parandilović, Vasić, Obradović, Puškić, Kostić, Milenković Kerković, Jakovljević, Lazović, Kozma, Jerinić, Tepić, Stefanović, Grujić, Veselinović, Obradović, Oreg, Veselinović, Milošević, Lukić, Grbović, Ristić, Jekić, Albahari, Pašić, Đorđić i Milošević.

Pošto smo obavili načelni pretres, otvaram pretres Predloga zakona u pojedinostima.

Na član 1. amandman su zajedno podneli poslanici Aleksić, Radovanović, Novaković, Stanković, Parandilović.

Da li neko od podnosilaca želi da nešto kaže o svom amandmanu? (Ne)

Želite i dalje da vrištite, duvate u pištaljke i da sprečavate penzionere da dobiju ono što im sleduje i što im je država obezbedila.

Vidim jednu prijavu, jel ovo povreda Poslovnika ili za diskusiju?

Za diskusiju. Izvolite.

DEJAN BULATOVIĆ: Ovo je samo jedan klasičan primer kako opozicija urušava sistem, onaj sistem za koji oni tvrde da ne postoji. To je ta opozicija! Važno je da građani Srbije vide nasilje na licu mesta, kako to opozicija radi. Nemoj mi tu papire nikakve predamnom. To nemojte da radite, jer tu pokazujete građanima kako zapravo vi radite. Radite nasiljem, a to nasilje nemojte meni da sprovodite, jer ja to ne prihvatam. Nisam zato više u vašim redovima, jer vi želite da uništite sve što se zove državno. Želite da upropastite sve ono što je važno i bitno za građane.

Želim da još jednom istaknem važnost koliko zapravo svi građani Republike Srbije su izmanipulisani onim što su izašli na proteste, da vidite ko su oni koji predstavljaju vas. Ovo su građani Republike Srbije, pogledajte vi samo vaše predstavnike, pogledajte ih samo kako se kriju iza vaših leđa i na svaki način pokušavaju da zloupotrebe sistem.

Neka se odreknu plate, zašto se ne odreknu poslaničke plate, zašto se ne odreknu poslaničkih dnevnica? Zašto kada kažu da nema sistema, zašto se Borko Stefanović ne odrekne svoje plate u korist građana Republike Srbije? Zašto oni kriminalci osvedočeni u Srbiji imaju podršku opozicije? Neka nam daju odgovor na to.

Pogledajte, građani, ove provokacije. Oni sada pokušavaju da zatvore svaku reč koja se upućuje. Pogledajte samo. Ali, važno je da znate, ne sme demokratija da padne, posustane, ne sme da pobedi zlo. Ovo što radi opozicija jeste demaskiranje njihovog pravog lica, a to je uništenje Srbije. Ono što radi opozicija neće dobiti ni 4% glasova. Dakle, podignite cenzus na 5% i nećete više imati ove ljude na ulici.

Pogledajte samo šta rade, građani Srbije! Pogledajte ovaj način delovanja! Oni žele da opstruišu da se čuje ono što oni rade, a ja neću odustati! Uopšte nije problem, okupite se svi opozicionari, dođite, ne plašim se nikoga! Nikad se nisam ni plašio! Iznesite sve što imate, a vas na izborima čeka katastrofa! Nećete preći cenzus, nećete uspeti ni na koji način da prevarite građane. Dođite, dođite!

Evo, Marinika Tepić će sada da iznese jednu novu aferu, Marinika Tepić, Borko Stefanović, legende opozicionih struktura, da pokažu Srbiji kako se nasiljem bore. Pogledajte samo, građani, kako se unose u lice, kako pokušavaju da me isprovociraju, ali nema problema, ja sam spreman za Srbiju da trpim! Trpećemo svi koji smo za Srbiju!

Premijerki Ani Brnabić želim da pružim punu podršku - ne odustajte, ne posustajte, morate se izboriti za Srbiju, ove provokacije nisu bitne, ovo samo govori da dobro radite! Živela Srbija, živela Srbija i živela Srbija!

PREDSEDNIK: I da vas bude sramota što fizički ugrožavate drugog narodnog poslanika, jer to što vi radite je najpodlije i najodvratnije nasilje i ništa drugo sem nasilja! Ko se ikada unosio vama u lice? Ko je ikada vama dolazio da vam smeta dok vi govorite iz svoje klupe? Ko je vama duvao pištaljkom u uši, Grboviću? Jel vam smešno, Pavle Grboviću? Jel vam divno, Pavle Grboviću, kad dođu kod drugog narodnog poslanika i izazivaju fizički incident? Kakvi ste vi građanisti i liberali kad podržavate nasilje najodvratnije, kad ugrožavate druge ljude!

Da zna Srbija, i Pavle Grbović podržava nasilje i njim se služi, jednako kao Aleksić, Milivojević, Ćuta Jovanović, Zelenović i jednako kao oni. Nezadovoljan je strašno, da podnese ne može da penzioneri dobiju povećanje penzija i da majke dobiju novac za svoju decu. A i Borko Stefanović ga podržava, jel tako? Svaka vam čast!

Marinika Tepić je postala zaštitno lice nasilja. Svaka vam čast! Samo vi udarajte, Marinika, tucite jače! Udarajte, Marinika, polomite sve klupe! Sram da vas bude!

Na član 1. amandman je podneo narodni poslanik Marijan Rističević.

Na član 1. amandman su zajedno podneli poslanici Oreg, Albahari, Grbović.

Na član 1. amandman je podnela Radmila Vasić.

Na član 1. amandman su zajedno podneli poslanici Tepić, Stefanović, Grujić, Veselinović, Obradović, Veselinović, Milošević, Lukić, Ristić, Jekić, Pašić i Đorđić, ali niko od njih neće ni reč da kaže o svom amandmanu, jer su zauzeti vrištanjem, udaranjem u klepetuše i duvanjem u pištaljke, nasrtanjem na druge narodne poslanike.

Lepo vam stoje ti rekviziti, moram da primetim, onako, pristaje vam baš sve to.

Na član 1. amandman je podneo Ivan Kostić.

Na član 2. amandman su zajedno podneli Aleksić, Radovanović, Novaković, Stanković i Parandilović.

Na član 2. amandman je podnela Radmila Vasić.

Na član 2. amandman je podneo Marijan Rističević.

Na član 2. amandman su zajedno podneli Tepić, Stefanović, Grujić, Veselinović, Obradović, Oreg, Veselinović, Milošević, Lukić, Grbović, Ristić, Jekić, Albahari, Pašić i Đorđić.

Ali, ponovo ništa ne znaju da kažu o tome i ne žele.

Na član 3. amandman su zajedno podneli Aleksić, Radovanović, Novaković, Stanković i Parandilović.

Tek oni ne znaju šta bi rekli o budžetu, osim da ne daju da penzioneri dobiju povećanja penzija, da ne daju poljoprivrednicima da dobiju subvencije, da ne daju da nastavimo izgradnju puteva, a posebno su alergični na to kada decu treba da lečimo ili kada majke treba da dobiju novac. To da podnesu ne mogu. Onda najviše vrište, onda najjače duvaju u pištaljke i onda Marinika Tepić najjače šutira u klupe. Svaka vam čast.

Na član 3. amandman je podneo Marijan Rističević.

Na član 3. amandman je podnela Radmila Vasić.

Na član 4. amandman su zajedno podneli Aleksić, Radovanović, Novaković, Stanković i Parandilović.

Da neće možda slučajno sada Aleksić da uzme reč po svom amandmanu, pa da objasni penzionerima, da ga čuju a zašto to on ne da da oni dobiju povećanje penzija?

Šta je bilo, Aleksiću? Hoćete reč da uzmete sada, pošto je vaš amandman na redu, da objasnite majkama zašto ne date da dobiju novac za svoju decu? Nešto se jezik zavezao u čvor, Aleksiću, je li?

Na član 4. amandman je podneo Marijan Rističević.

Na član 4. amandman je podnela Radmila Vasić.

Na član 5. amandman su zajedno podneli Aleksić, Radovanović, Novaković, Stanković i Parandilović.

Dobro, pošto Aleksić ne zna šta bi rekao penzionerima i majkama, ima li neko drugi iz vaše grupe da ume da ljudima objasni a što im ne date povećanja? A šta vam smeta kad se deca leče?

Hoćete vi reč da objasnite to ljudima? Ne, samo me gledate.

Na član 5. amandman je podnela Radmila Vasić.

Na član 5. amandman je podneo Robert Kozma.

Gde je Robert Kozma? Jel zauzet Robert Kozma vrištanjem i duvanjem u pištaljku možda, pa je sprečen da objasni penzionerima da ga čuju ljudi a zašto je Robert Kozma protiv toga da oni dobiju veće penzije? Ne može to da objasni, teško mu je. Umorio se verovatno od duvanja u pištaljku. Sram vas bilo!

Na član 5. amandman je podnela Jelena Jerinić.

Gde je Jelena Jerinić? Jel zauzeta vrištanjem trenutno?

Hajde Jelena Jerinić, ako hoće reč da dobije, na nju je red, njen je amandman, da objasni majkama zašto ne da da one dobiju novac za svoju decu. Jerinić, ne da mašete odatle i da duvate u pištaljku, nego gore da se popnete gde vam je mesto. To mašete da vas vide svi koji vas poznaju, da budu ponosni na vas? Da budu ponosni na to što ste danas rešili da izigravate Aljbina Kurtija, ali u Skupštini Srbije svi zajedno, da gurate tu pripadnike skupštinskog obezbeđenja i narodne poslanike fizički da ugrožavate? Sigurno će mnogo ponosni da budu na sve vas. Sramota jedna!

Na član 5. amandman su zajedno podneli Oreg, Albahari, Grbović.

Vi hoćete po Poslovniku?

Evo, da čujemo.

MIODRAG GAVRILOVIĆ: Niste rekli za sebe da ste kriminalac i uzurpator.

PREDSEDNIK: Gavriloviću, mora član da se kaže. Niste još naučili Poslovnik. Jeste li vi neki pravnik, šta ste vi? Niste ništa? Vi ste onaj što duva u pištaljke isto. E, svaka vam čast, ovo vam je vrhunac životne i naučne karijere – da budete duvač u pištaljku. Svaka vam čast!

Na član 5. amandman su zajedno podneli Tepić, Stefanović, Grujić, Veselinović, Obradović, Veselinović, Milošević, Lukić, Ristić, Jekić, Pašić i Đorđić.

Ništa.

Na član 6. amandman su zajedno podneli Aleksić, Radovanović, Novaković, Stanković i Parandilović.

Opet ništa.

Kad treba penzionerima da se objasni što im to ne date povećanja, svi junaci nikom ponikoše. Hrabri i junačni samo kada treba da vrište na druge narodne poslanike, kad treba Srbiji nešto u oči da kažu nema vas. Ako, duvajte u pištaljku.

Željko Veselinović, a pa, naravno, čuveni siledžija. Ko će da bude nasilan danas, nego Željko Veselinović, čuveni siledžija? Svaka čast!

Na član 6. amandman je podneo Marijan Rističević.

Na član 6. amandman je podnela Radmila Vasić.

Na član 7. amandman su zajedno podneli Aleksić, Radovanović, Novaković, Stanković i Parandilović.

Na član 7. amandman je podnela Radmila Vasić.

Na član 7. amandman su zajedno podneli Gajić, Šulkić, Bojović i Sandić.

Nećete? Ništa onda.

Na član 7. Marijan Rističević.

Na član 7. amandman su zajedno podneli Tepić, Grujić, Đorđić, Veselinović, to je Željko Veselinović, čuveni siledžija koji sad duva u pištaljku ponovo, onda Obradović, Lukić, Pašić, Ristić, Albahari, Oreg, Grbović i Janko Veselinović. E, to je ovaj drugi Veselinović, ali isto duva u pištaljku. Neverovatno.

Jel vaša poslanička grupa organizovala da vi lupate u klupe i da uništavate imovinu, a ovi drugi, ovi Aleksićevi ili su Jeremićevi, ne znam čiji ste, oni da duvaju u pištaljku? Ko su vam ovi treći sa klepetušom? Demokratska stranka. Fantastično!

Lepo ste se podelili, samo kako se niste setili da dogovorite da bar jedan od vas, bar jedan od vas za mikrofon svoj sedne tamo gde mu je mesto pa da objasni majkama u Srbiji šta vi imate protiv toga da njihova deca dobiju novac, šta imate protiv toga da nam majke dobiju ono što rebalans predviđa. Nema odgovora? Nema, samo divljanja ima. Samo divljanja i bezumlja, ali odlično. Ako je to bio vrhunac vaše političke misli da i to Srbija vidi. Izgleda samo još ovo od vas videli nismo.

Stefan Jovanović, pošto je bio posebno glasan malopre. Jeste li vi, Stefane, vikali reprezentativcima Srbije da su lopovi? Da vas bude sramota! Da vas bude sramota i vas i ovog siledžije iza vas!

Na član 7. amandman je zajedno podnela ista poslanička grupa.

Još jednom na član 7. ista poslanička grupa.

I još jednom, jer ih baš briga za Poslovnik.

Opet ova poslanička grupa koja menja ime stalno, gde je Marinika Tepić, je podnela amandman na član 7.

Hoćete li sada?

Nećete, Miloševiću? Što nećete? Više volite da udarate po klupama rukama i nogama? Lupajte samo, lupajte da vas vide svi u Nišu.

Ponovo na član 7. amandman zajedno ista poslanička grupa.

Nećete vi ništa? Dobro.

Ništa da ne brinete, od vas ništa i ne očekujemo više.

Na član 7. ponovo ista poslanička grupa, ali niko neće reč.

Na član 7. ponovo ista poslanička grupa, ponovo.

Što ste podnosili ovolike amandmane ako ste znali da ćete danas nasilje da vršite? Što još dodatno maltretirate nadležnu skupštinsku službu da mora ovo da unosi? Znali ste da ćete ovo da uradite, znali ste da ćete kao kabadahije najobičnije da se ponašate, ali ste maltretirali ljude zaposlene u Skupštini prijavama za reč i ovim amandmanima o kojima nećete ni slovo da kažete. Treba da vas je sramota, sramota pred svim penzionerima kojima ne date povećanje!

Milivojevića posebno da bude sramota što ne dozvoljava da govori narodni poslanik o lečenju dece! Jeste li se radovali, Milivojeviću, kada je govorio o tome? Jeste li zbog toga puštali muziku? Sramoto jedna! Sramoto jedna i bedo ljudska!

Na član 7. ista poslanička grupa.

Ništa.

Na član 7. amandman je podneo Robert Kozma.

Ima li Roberta Kozme? Nema. I on pišti i on vrišti.

Na član 7. Jelena Jerinić.

Za nju znamo da vrišti ovamo sa ove desne strane, odmah iza Dragane Rakić. Valjda su se tako organizovale. Pište na smenu i vrište na smenu.

Na član 7. amandman Tamara Milenković Kerković.

Ne? U redu.

Na član 7. amandman Jelena Milošević.

Šta bi sad, gospođo Milošević? Hoćete Nišlijama da objasnite svoje ponašanje, da im kažete što ste divljali u Skupštini i lupali u klupe kad već neće Miroslav Aleksić, kuraži nema, da objasni majkama zašto ne da da njihova deca dobiju novac, kad neće Radomir Lazović da objasni zašto mu smeta da nam se deca leče u inostranstvu još uspešnije? Neće niko. Baš vas briga. E, da ste se vi danas islikali za „Tik Tok“, to je najbolje što ste mogli da postignete.

Na član 7. Borko Stefanović.

Da neće možda Borko Stefanović da govori, vaš je amandman, hoćete li da govorite? Nećete. Dobro.

Na član 7. amandman Boška Obradovića.

Neće ni Boško Obradović.

Na član 7. amandman Borko Puškić.

Nema ništa ni od Borka Puškića.

Na član 7. Evo ga Radomir Lazović. Evo, Lazoviću, sada amandman koji ste sami podneli. Hoćete li da kažete nešto o svom amandmanu? Izvolite gore gde vam je mesto. Prijavite se za reč. Ne možete, zauzeti ste. Dobro.

Dalibor Jekić na član 7.

Na član 7. Ivan Kostić.

Neće Ivan Kostić.

Na član 7. Oreg, Albahari i Grbović.

Hoćete li bar vi da objasniste zašto ne dozvoljate da dobiju penzioneri povećanje penzija? Nećete, ne znate šta da kažete.

Zašto Đorđo Đorđić pokušava da se popne gore na kameru? Šta radite to? Što mašete tu rukama? Jeste li zato došli u Skupštinu Srbije? Da se penjete na kamere? Šta ste vi? Alpinista? Fri klajmbing ili Tarzan, šta zamišljate? Nemojte da se penjete tu. Siđite dole, imate svoje sedište, mesto svoje imate.

Na član 7. amandman je podneo Milovan Jakovljević.

Ne želi. U redu.

Na član 8. amandman zajedno podneli Aleksić, Radovanović, Novaković, Stanković i Parandilović.

Gde je Miroslav Aleksić? Jel otišao na ručak možda? Jel se umorio od vikanja i vrištanja? Tu je. Nije na ručku ili je završio ručanje. E, kada ste se vi nama naručali. Mnogo ste se istrošili danas. Nije vas sramota.

Na član 8. Marijan Rističević.

Na član 8. Radmila Vasić.

Na član 8. amandman podneo Ivan Kostić.

Nije tu. Ima li ovde među vama neko da se, na primer, razume u poljoprivredu?

Evo da vidimo.

Na član 9. amandman zajedno podneli Miroslav Aleksić, Radovanović, Novaković, Stanković i Parandilović.

Evo, Miroslav Aleksić se hvali da se razume u poljoprivredu, njom se bavi. Jeste li se javili za reč? Hajde, javite se za reč da vi objasnite zašto nećete da se subvencije za poljoprivrednike povećaju sa devet na 18 hiljada dinara, da se dupliraju.

Čekam da se prijavite. Jeste li se prijavili? Hajde objasnite. Objasnite ljudima. Nećete? Dobro. Nisam ni sumnjao da nemate šta da kažete.

Jel duvate u pištaljku, jer to vaš odgovor da duvate u pištaljku malo. Ako, duvajte malo u pištaljku, a onda kada bude bilo vreme da objasnite poljoprivrednicima šta imate protiv toga da se dupliraju subvencije, a vi smislite šta ćete da im kažete.

Na član 9. amandman je podneo Marijan Rističević.

Na član 9. amandman je podnela i Radmila Vasić.

Takođe, na član 9. amandman je podneo Ivan Kostić.

Na član 10. amandman su zajedno podneli, ponovo, Aleksić, Radovanović, Novaković, Stanković i Parandilović.

Jel smislio Aleksić šta mu smeta da se dupliraju subvencije sa devet na 18 hiljada? Ne, nešto me onako zamišljeno gleda. Baš duboko mora da razmisli da bi odgovorio na pitanje – a, šta on ima protiv, šta ima Miroslav Aleksić protiv toga da se dupliraju subvencije? Jel jednako teško pitanje, Aleksiću, kao pitanje zašto ste protiv toga da nam se deca leče sa još više novca? Jel jednako teško pitanje kao pitanje - a, zašto, Aleksiću, ne date da povećamo penzije penzionerima? Jednako ćutite, jednako ste mi nešto zamišljeni kada vas pitam bilo šta od toga. Dobro je da to Srbija vidi. Jel to bilo sve? Odlično.

Pošto smo završili pretres o svim amandmanima, zaključujem pretres Predloga zakona u pojedinostima.

Pošto smo obavili pretres Predloga zakona u načelu i u pojedinostima, Narodna skupština će u danu za glasanje odlučivati o Predlogu zakona u načelu, u pojedinostima i u celini.

Reč ima predsednica Vlade.

Izvolite.

ANA BRNABIĆ: Hvala vam mnogo.

Dakle, samo još jednom da zaključim, poštovani građani i građanke Republike Srbije, dragi narode, poštovani narodni poslanici, deluje mi, ali bila sam uverena, nisam imala sumnju da ćemo se izboriti.

Dakle, idemo na rebalans. Biće od 1. oktobra ove godine dodatno povećanje penzija od 5,5%. Isplatićemo obećano povećanje plata od 5,5% za preko 208 hiljada zaposlenih u javnoj upravi, u obrazovanju, prosveti, medicinskih sestara i tehničara i negovateljica u ustanovama socijalne zaštite.

Isplatićemo do kraja septembra 10 hiljada dinara jednokratne pomoći svakom detetu do 16 godina koje se prijavi za pomoć. Lepa vest - do sada se prijavilo 947 hiljada porodica. Dakle, 947 hiljada dece će dobiti jednokratnu pomoć od 10 hiljada dinara do kraja ovog meseca, zato što smo mi istrajali, zato što smo se mi izborili, zato što se mi nismo povukli i nikada se nećemo povući.

Mi ćemo zahvaljujući ovom rebalansu budžeta duplirati subvencije za naše poljoprivrednike sa devet hiljada dinara na 18 hiljada dinara po hektaru i to smo svi mi zajedno uradili, ne samo narodni poslanici koji su se borili ovde, ponašali odgovorno, već svi naši građani svi mi zajedno. To je jaka Srbija, to je jaka Srbija, kada se svi građani svaki dan bore da smo bogatiji i da smo jači. Zbog toga možemo da dupliramo subvencije u poljoprivredi i dodatni budžet za poljoprivredu 35 milijardi dinara, što je istorijski budžet za poljoprivredu u Republici Srbiji.

Izborili smo se, izborili smo se za dodatnih 3,9 milijardi dinara za dodatni budžet za lečenje dece i odraslih sa retkim bolestima u zemlji i inostranstvu. Borićemo se da bude još više u 2024. godini.

Počeli smo 2014. godine kada je Aleksandar Vučić postao predsednik Vlade. Nastavljamo svake godine hrabro. I dodatnih 23 milijarde dinara za kapitalne investicije. Krećemo do kraja godine u izgradnju obilaznice oko Kragujevca. Važan projekat, važan za Šumadiju, važan za našu Srbiju. Idemo dalje. Borimo se dalje.

Jeste li uspeli da blokirate rad Skupštine? Niste uspeli i nećete uspeti. Jel smo uspeli da izguramo rebalans budžeta? Jel smo uspeli da se izborimo za penzionere? Jel li uspeli da se izborimo za majke sa decom? Jel uspeli da se izborimo za poljoprivrednike? Jesmo. Idemo dalje. Živela Srbija.

PREDSEDNIK: Što urla Radomir Lazović? Što urla Radomir Lazović? Jel vam nije bilo dovoljno, sramoto jedna, da gurate ovde pripadnike policije, da gurate ljude koji pošteno rade svoj posao, koji nikoga pipnuli nisu, vi da gurate, napadate i fizički ugrožavate? Siledžijo jedan. Huligani jedni. I onda ćete vi, Radomire Lazoviću, da pretite ljudima da će oni da ostanu bez posla. Stvarno? Ajde da objasnite prvo i penzionerima i majkama i deci u ovoj zemlji i svim da objasnite – šta vi imate protiv toga da oni dobiju ono što je njihovo i kome vi pretite?

Jel znate šta ste uspeli da postignete jedino? Jel znate šta se uspeli da postignete? Da smo mi sada završili raspravu i u pojedinostima. To ste uspeli da postignete o rebalansu.

Nastavak rasprave u pojedinostima je sutra u 13.00 časova, a samo da podsetim sve još jednom, pre toga glasanje za izbor ministra privrede je u 11.30 časova. Hvala vam svima.

(Sednica je prekinuta u 13.10 časova.)